text:
Pamiling han Totoo nga Karikohan
“Pakigsangkay kamo pinaagi han karikohan hinin diri-matadong nga kalibotan.”—LUC. 16:9.
KARANTAHON: 32, 154
1, 2. Kay ano nga padayon nga magkakaada mga pobre hini nga sistema?
MAKURI ngan diri patas an sistema han ekonomiya yana. An mga batan-on nakukurian pamiling hin trabaho. Damu an nabalhin ha mas riko nga mga nasud bisan kon mahimo mameligro an ira kinabuhi. An kapobrehan komon bisan ha riko nga mga nasud. Ha bug-os nga kalibotan, an mga riko mas nagtitikariko samtang an mga pobre mas nagtitikapobre. Sumala ha bag-o la nga pagbanabana, an karikohan han 1 ka porsyento han pinakariko nga mga tawo ha bug-os nga kalibotan katugbang han gintarampo nga karikohan han 99 porsyento han iba pa nga umurukoy ha tuna. Bisan kon bangin diri katoohan ito nga report, diri naton maninigaran nga binilyon nga tawo an pobre hinduro, samtang an iba may damu nga karikohan nga kaya magsuporta han ira mga tulin ha masunod nga damu nga katuigan. Maaram hi Jesus hini nga kamatuoran. Hiya nagsiring: “An mga pobre pirme niyo kaupod.” (Mar. 14:7) Kay ano nga nahitatabo inin diri patas nga kahimtang?
2 Maaram hi Jesus nga diri mababag-o inin presente nga sistema han ekonomiya tubtob nga umabot an Ginhadian han Dios. An hakog nga sistema han komersyo nga ginrirepresentaran han “mga negosyante” ha Pahayag 18:3, pati na an politika ngan relihiyon, bahin han kalibotan ni Satanas. Bisan kon natitipigan han katawohan han Dios an bug-os nga pagin bulag ha politika ngan buwa nga relihiyon, kadam-an an diri bug-os nga nakakabulag ha komersyo.
3. Ano nga mga pakiana an aton hihisgotan?
3 Sugad nga mga Kristiano, maopay nga usisahon naton an aton panhunahuna may kalabotan ha sistema han komersyo yana. Mahimo naton pakianhan an aton kalugaringon: ‘Paonan-o ko magagamit an akon materyal nga mga panag-iya basi ipakita nga matinumanon ako ha Dios? Paonan-o ko malilimitahan an pakigbahin ha mga buruhaton may kalabotan ha komersyo hini nga kalibotan? Ano nga mga ehemplo an nagpapakita nga an katawohan han Dios bug-os nga nasarig ha iya bisan pa han magkuri nga kahimtang?’
AN ILUSTRASYON MAHITUNGOD HAN DIRI-MATADONG NGA TINAPORAN
4, 5. (a) Ha ilustrasyon ni Jesus, ano nga sitwasyon an gin-atubang han tinaporan? (b) Ano an iginsagdon ni Jesus ha iya mga sumurunod?
4 Basaha an Lucas 16:1-9. An ilustrasyon ni Jesus mahitungod han diri-matadong nga tinaporan nag-aaghat ha aton nga maghunahuna. Katapos igsumbong an tinaporan nga ginkaragan niya an panag-iya han iya agaron, ginios hiya nga may “praktikal nga kinaadman” pinaagi ha “pakigsangkay” ha mga tawo nga makakabulig ha iya kon paiwason hiya ha iya trabaho. * Syempre, diri gin-aaghat ni Jesus an iya mga disipulo nga magbuhat hin diri matadong basi mabuhi hini nga kalibotan. Iya iginsaysay nga an sugad nga disposisyon kanan “mga anak hini nga sistema,” pero gin-gamit niya ito nga ilustrasyon basi magtutdo hin leksyon.
5 Maaram hi Jesus nga pariho han tinaporan nga inatubang hin makuri nga kahimtang, kadam-an han iya mga sumurunod kinahanglan magpakabuhi dinhi hini nga kalibotan nga kalyap an diri matadong nga komersyo. Salit gin-aghat niya hira: “Pakigsangkay kamo pinaagi han karikohan hinin diri-matadong nga kalibotan basi kon maubos ito, karawaton kamo nira [ni Jehova ngan ni Jesus] ha permanente nga mga urukyan.” Ano an aton mahibabaroan ha sagdon ni Jesus?
6. Paonan-o kita nahibaro nga an sistema han komersyo yana diri bahin han katuyoan han Dios?
6 Matin-aw nga igintututdo han Biblia nga an komersyo diri bahin han katuyoan han Dios. Hura nga gintaganahan ni Jehova hira Adan ngan Eva han ira mga ginkikinahanglan ha Eden. (Gen. 2:15, 16) Ha urhi, han ginios an baraan nga espiritu ha dinihogan nga mga Kristiano han siyahan nga siglo, “waray bisan usa nga nagsiring nga iya gud la an mga butang nga iya gintatag-iya, lugod gintagad nira nga para ito ha ngatanan.” (Buh. 4:32) Igintagna ni propeta Isaias nga maabot an panahon nga libre nga mapapahimulosan han ngatanan nga tawo an mga bahandi han tuna. (Isa. 25:6-9; 65:21, 22) Pero ha pagkayana, an mga sumurunod ni Jesus nagkikinahanglan hin “praktikal nga kinaadman” basi magkaada pakabuhi gamit an “karikohan hinin diri-matadong nga kalibotan” samtang padayon nga nangangalimbasog nga mapalipay an Dios.
MAARAMON NGA PAGGAMIT HAN “KARIKOHAN HININ DIRI-MATADONG NGA KALIBOTAN”
7. Ano nga sagdon an mababasa ha Lucas 16:10-13?
7 Basaha an Lucas 16:10-13. Ha ilustrasyon ni Jesus, nakigsangkay an tinaporan para ha iya personal nga bentaha. Pero gin-aghat ni Jesus an iya mga sumurunod nga makigsangkay ha iya ngan kan Jehova diri tungod han hakugnon nga mga katuyoan. An nasunod nga mga bersikulo hito nga ilustrasyon nagpapakita nga an paggamit han “karikohan hinin diri-matadong nga kalibotan” may koneksyon ha pagin matinumanon ha Dios. Karuyag ni Jesus nga masabtan naton nga maipapakita naton an pagin matinumanon ha paagi han aton paggamit hito nga karikohan kon magkaada kita hito. Paonan-o naton ito mahihimo?
8, 9. Paghatag hin ehemplo kon paonan-o iginpapakita han pipira an ira pagin matinumanon ha ira paggamit han “karikohan hinin diri-matadong nga kalibotan.”
8 An usa nga paagi nga maipapakita naton an pagin matinumanon ha paagi han aton paggamit ha materyal nga mga butang amo an paghatag hin pinansyal nga kontribusyon para ha bug-os-kalibotan nga pagsangyaw nga buruhaton nga igintagna ni Jesus. (Mat. 24:14) Usa nga daragita ha India an may alkansiya ngan ginhuhulogan niya ito hin sinselyo; ngani, waray na hiya pumalit hin mga uyagan para may maihulog hiya hito. Han napuno an alkansiya, iya igindonar an iya natirok para magamit ha pagsangyaw nga buruhaton. Usa nga bugto ha India nga may kalubian an nagdonar hin damu nga lubi ha Malayalam remote translation office kay naghunahuna hiya nga napalit an opisina hin lubi salit mas maopay kon lubi na la an iya igdudonar imbes nga kwarta. Pagpakita ito hin praktikal nga kinaadman. Sugad man, an kabugtoan ha Gresya regular liwat nga nagdudonar hin lana han olibo, keso, ngan iba pa nga pagkaon para ha pamilya han Bethel.
9 Iginpapagamit han usa nga bugto nga taga-Sri Lanka, nga naukoy na ha iba nga nasud, an iya tuna ngan balay ha Sri Lanka para ha mga katirok ngan asembleya ngan sugad nga akomodasyon han mga nag-aalagad hin bug-os-panahon. Sakripisyo ito para ha bugto kay makakakwarta unta hiya tikang hini nga propyedad, pero daku ito nga bulig para ha pobre nga kabugtoan hito nga lugar. Ha mga nasud nga igindidiri an pagsangyaw nga buruhaton, iginpapagamit han kabugtoan an ira balay sugad nga Kingdom Hall salit damu nga payunir ngan iba pa nga pobre nga kabugtoan an nagkakaada katirokan nga diri nabubug-atan ha pinansyal.
10. Ano an pipira nga bendisyon nga aton nakakarawat kon mahinatagon kita?
10 An gin-unabi nga mga ehemplo nagpapakita kon paonan-o an katawohan han Dios “matinumanon ha gutiay nga butang,” karuyag sidngon, ha ira paggamit han ira materyal nga karikohan, nga guroguti an bili kay ha espirituwal nga karikohan. (Luc. 16:10) Ano an inaabat hini nga kasangkayan ni Jehova ha ira mga pagsakripisyo? Nalilipay gud hira kay maaram hira nga an pagin mahinatagon usa nga paagi basi magkaada “totoo nga karikohan.” (Luc. 16:11) Usa nga bugto nga regular nga nagdudonar para ha buruhaton han Ginhadian an nag-unabi hin bendisyon nga iya nakakarawat: “An akon pagin mahinatagon ha materyal nagkaada naiiba nga epekto ha akon paglabay han panahon. Naobserbaran ko nga samtang nagigin mas mahinatagon ako ha materyal, nagkakaada ako mas mahinatagon nga disposisyon ha akon pakig-upod ha iba. Nagigin mas mapinasayloon na ako, pasensyoso, ngan masayon ko na karawaton an akon mga sayop ngan mga sagdon ha akon.” Hinbaroan han damu nga an pagin mahinatagon may maopay gud nga epekto ha espirituwalidad han usa.—Sal. 112:5; Prob. 22:9.
11. (a) Paonan-o an aton pagin mahinatagon nagpapakita hin “praktikal nga kinaadman”? (b) Ano an ginbubuhat han katawohan han Dios ha mga donasyon basi magkaada pagkasarahid? (Kitaa an retrato ha tinikangan hini nga artikulo.)
11 Iginpapakita liwat naton an “praktikal nga kinaadman” kon ginagamit naton an materyal nga mga panag-iya ha pagsuporta ha mga buruhaton han Ginhadian. An pagkaada materyal nga mga panag-iya naghahatag ha aton hin higayon nga buligan an iba. Adton mga riko ha materyal nga diri makakag-alagad hin bug-os-panahon o makakagboluntaryo ha lugar nga may daku nga panginahanglan nalilipay ha paghibaro nga an ira mga donasyon ginagamit ha pagsuporta ha ministeryo han iba. (Prob. 19:17) An iginhahatag nga mga donasyon nabulig nga magkaada suplay hin mga literatura ngan masuportaran an pagsangyaw nga buruhaton ha pobre nga mga lugar pero malaksi an espirituwal nga pag-uswag. Ha sulod hin mga katuigan, an kabugtoan ha mga nasud sugad han Congo, Madagascar, ngan Rwanda, kasagaran na nga kinahanglan magpili kon hain an ira uunahon—an pagkaon para ha ira pamilya o an pagkaada Biblia, nga usahay nagkakantidad hin kanan usa ka semana o usa ka bulan nga sweldo. Yana, pinaagi han mga donasyon han iba ngan ‘pagpuno han kakulangan han pipira pinaagi han sobra han iba,’ nahihimo han organisasyon ni Jehova an paghubad han Biblia ngan libre nga naipapanaltag ito ha tagsa nga membro han pamilya pati na ha mga estudyante ha Biblia nga gutom ha espirituwal. (Basaha an 2 Corinto 8:13-15.) Salit nagigin sangkay ni Jehova an mga naghahatag ngan mga nakarawat.
KON PAONAN-O MALILIMITAHAN AN PAKIGBAHIN HA KOMERSYO
12. Paonan-o iginpakita ni Abraham nga nasarig hiya ha Dios?
12 Usa pa nga paagi basi magin sangkay ni Jehova amo an paglimita han aton pakigbahin ha mga buruhaton ha komersyo ngan pagsalingabot han aton kahimtang basi mamiling han “totoo nga karikohan.” Ito an ginbuhat ni Abraham, usa nga tawo ha kadaan nga panahon nga may daku nga pagtoo. Sinugot hiya ha sugo ni Jehova nga bumaya ha riko nga syudad han Ur basi umukoy ha mga tolda ngan nangalimbasog hiya nga patuboon an iya pakigsangkay kan Jehova. (Heb. 11:8-10) Pirme hiya nasarig ha Dios sugad nga an Surok han totoo nga karikohan; waray gud hiya mangalimbasog nga mamiling hin materyal nga mga butang nga magpapakita hin kawaray-pagsarig ha Dios. (Gen. 14:22, 23) Ini nga klase hin pagtoo an igin-aghat ni Jesus nga subaron han iba. Ginsidngan niya an usa nga riko nga batan-on: “Kon karuyag mo mag-alagad hin bug-os ha Dios, ibaligya an imo mga panag-iya ngan ihatag ha mga pobre, ngan magkakaada ka bahandi ha langit, ngan kadi, sunod ha akon.” (Mat. 19:21) Ito nga batan-on waray pagtoo nga pariho han kan Abraham, pero may mga tawo nga nagpakita hin bug-os nga pagsarig ha Dios.
13. (a) Ano an iginsagdon ni Pablo kan Timoteo? (b) Paonan-o naton maiaaplikar yana an sagdon ni Pablo?
13 Hi Timoteo may daku nga pagtoo. Katapos hiya tawagon ni Pablo nga “maopay nga sundalo ni Kristo Jesus,” ginsidngan hiya ni Pablo: “Waray nagsusundalo nga nagninegosyo, basi mapalipay niya an nagpalista ha iya sugad nga sundalo.” (2 Tim. 2:3, 4) Sugad nga mga sundalo nga sumurunod ni Jesus yana, upod na an sobra usa ka milyon nga bug-os-panahon nga ministro, igin-aaplikar naton an sagdon ni Pablo tubtob ha aton bug-os nga mahihimo. Iginsasalikway naton an nakakadani nga mga adbertisment hini nga kalibotan. Nahinunumdoman naton an prinsipyo: “An parautang usa nga sorogoon han urutangan.” (Prob. 22:7) Karuyag gud ni Satanas nga gamiton naton an ngatanan naton nga panahon ngan kusog sugad nga mga uripon han komersyo han iya kalibotan. May mga desisyon nga mahimo magin hinungdan nga magin uripon kita ha utang ha sulod hin damu ka tuig. An pipira nangungutang hin daku basi magkaada balay, makaeskwela hin hitaas nga edukasyon, magkaada marahalon nga awto, o engrande nga kasal. Iginpapakita naton an praktikal nga kinaadman kon ginpapasimple naton an aton kinabuhi ngan ginlilikyan an pangutang ngan sobra nga paggasto. Hito nga paagi nagigin andam kita nga magpauripon ha Dios imbes nga ha sistema han komersyo yana.—1 Tim. 6:10.
14. Ano an sadang naton magin determinasyon? Paghatag hin mga ehemplo.
14 Basi matipigan an simple nga pagkinabuhi, kinahanglan naton maghimo hin mga prayoridad. Usa nga mag-asawa an may daku ngan nag-uuswag nga negosyo. Pero karuyag nira mag-alagad utro hin bug-os-panahon. Salit iginbaligya nira an ira negosyo, motorboat, ngan iba pa nga panag-iya. Katapos, nagboluntaryo hira pagbulig ha pagtukod han headquarters ha Warwick, New York. Para ha ira, bendisyon gud an ira pag-alagad ha Bethel kaupod an ira anak ngan umagad, ngan ha pipira ka semana, kaupod an mga kag-anak han bana, nga nagboluntaryo liwat ha proyekto ha Warwick. Usa nga payunir nga sister ha Colorado, E.U.A. an nagtatrabaho hin part-time ha usa nga bangko. Nalipay gud an iya agaron ha iya trabaho salit gintanyagan hiya hin full-time nga trabaho nga mas hitaas hin tulo ka pilo an sweldo. Pero tungod kay makakagwara ito han iya pokus ha ministeryo, waray niya karawata iton nakakadani nga tanyag. Pipira la ini nga ehemplo han damu nga sakripisyo han mga surugoon ni Jehova. Kon determinado liwat kita nga unahon an Ginhadian, iginpapakita naton nga mas ginpapabilhan naton an pakigsangkay ha Dios ngan an totoo nga karikohan kay ha materyal nga mga butang nga igintatanyag han komersyo hini nga kalibotan.
KON MAUBOS AN MATERYAL NGA KARIKOHAN
15. Ano nga karikohan an naghahatag hin daku gud nga kalipay?
15 An pagkaada materyal nga karikohan diri pirme nagpapasabot nga ginbibendisyonan kita han Dios. Ginbibendisyonan ni Jehova adton “hura ha mag-opay nga buhat.” (Basaha an 1 Timoteo 6:17-19.) Pananglitan, han hinbaroan ni Lucia * nga taga-Italya nga nagkikinahanglan hin mga magwarali ha Albania, binalhin hiya ngadto han 1993. Ngan bisan kon waray hiya pansuporta ha pinansyal, binalhin hiya nga may bug-os nga pagsarig kan Jehova. Ginkabisado niya an Albanian nga linggwahe ngan sobra 60 nga indibiduwal an iya nabuligan nga magpabawtismo. Bisan kon an kadam-an han katawohan han Dios diri sugad kamabungahon an ginsasangyawan nga mga teritoryo, anoman nga aton ginbubuhat ha pagbulig ha iba nga mahibaro han dalan han kinabuhi ngan magpabilin dida hito diri gud naton mahingangalimtan pati han aton mga nabuligan.—Mat. 6:20.
16. (a) Ano an mahitatabo ha sistema han komersyo hini nga kalibotan? (b) Tungod kay maaram kita han mahitatabo ha komersyo, ano an sadang naton magin panhunahuna ha materyal nga mga butang?
16 Han nagsiring hi Jesus nga “kon maubos [an karikohan hinin diri-matadong nga kalibotan],” iginpapakita niya nga ini nga mga karikohan sigurado nga mauubos o mawawara. (Luc. 16:9) An kalugi han pipira nga bangko ngan an krisis ha ekonomiya nga nahitatabo hinin kataposan nga mga adlaw gutiay gud la kon itatanding ha maraot nga mahitatabo ha bug-os nga kalibotan ha diri na maiha. An bug-os nga sistema ni Satanas—an politika, relihiyon, ngan komersyo—sigurado nga mawawara. Igintagna nira propeta Esekiel ngan Sepania nga an bulawan ngan silber, nga importante nga bahin han komersyo ha kalibotan ha sulod hin mga siglo na, magigin waray pulos. (Esek. 7:19; Sep. 1:18) Ano an aton aabaton kon lagas na kita ngan nasantop naton nga iginsakripisyo naton an totoo nga karikohan basi makatirok hin damu nga “karikohan hinin diri-matadong nga kalibotan”? Bangin abaton naton nga pariho kita hin usa nga tawo nga nagtrinabaho ha iya bug-os nga kinabuhi para makatirok hin damu hinduro nga kwarta, pero ha urhi hinbaroan niya nga peke ngay-an ito. (Prob. 18:11) Oo, an materyal nga karikohan sigurado nga mawawara, salit ayaw karagi an higayon nga gamiton ito basi ‘makigsangkay’ kan Jehova ngan kan Jesus. Anoman an aton ginbubuhat ha pagsuporta ha mga buruhaton han Ginhadian ni Jehova nagpapariko ha aton ha espirituwal.
17, 18. Ano nga mga balos an makakarawat han mga sangkay ni Jehova ngan ni Jesus?
17 Kon umabot na an Ginhadian han Dios, waray na magpiplete o mangungutang, damu na an pagkaon ngan diri na ito papaliton, ngan diri na magkikinahanglan hin mga doktor o medisina. Mapapahimulosan han katawohan ni Jehova an pinakamag-opay nga produkto han tuna. An bulawan, silber, ngan marahalon nga mga bato gagamiton nga pan-adorno, diri para ignegosyo. An de-kalidad nga mga kahoy, bato, ngan puthaw libre nga magagamit ha pagtukod hin mag-opay nga balay. An aton kasangkayan mabulig ha aton ha pagtrabaho diri para magpasuhol, kondi tungod kay nalilipay hira nga buhaton ito. Magkakaada bag-o nga sistema han pagbahin-bahin han mga produkto han tuna basi magpahimulos an ngatanan.
18 Pipira la ini han presyoso nga balos para ha mga nakikigsangkay kan Jehova ngan kan Jesus. Maglilipay gud an mga magsiringba ni Jehova ha tuna kon mabatian nira nga magsiring hi Jesus: “Kadi kamo nga binendisyonan han akon Amay, panunda niyo an Ginhadian nga igin-andam ha iyo tikang pa ha tinikangan han kalibotan.”—Mat. 25:34.
^ par. 4 Waray magsiring hi Jesus kon tinuod ba an sumbong. Ha Lucas 16:1, an Griego nga pulong nga iginhubad nga “iginsumbong” mahimo magpasabot nga ginpakaraot an tinaporan. Pero nagpokus hi Jesus ha reaksyon han tinaporan, diri ha hinungdan han pagpaiwas hito nga tinaporan.
^ par. 15 An istorya han kinabuhi ni Lucia Moussanett mababasa ha Hunyo 22, 2003 nga gowa han Gumising!, p. 18-22.


c: text/html

text:
Istorya 12: Nagtukod an mga Tawo hin Daku nga Torre
DAMU ka tuig na an naglabay. An mga anak ni Noe nagkaada hin damu nga anak. Ngan nagdagku na hira ngan nagkaada liwat hin damu nga anak. Waray pag-iha nagdamu an tawo ha tuna.
Usa hini nga mga tawo amo an apo-ha-tuhod ni Noe nga hi Nimrod. Maraot hiya nga tawo nga parapanakop ngan parapamatay hin mga hayop ngan tawo. Ginhimo liwat niya nga hadi an iya kalugaringon basi magmando ha iba nga tawo. Nasisina an Dios kan Nimrod.
Hito nga panahon usa la an yinaknan han ngatanan nga tawo. Karuyag ni Nimrod nga diri hira magburublag basi paghadian niya hira. Salit maaram ka ba kon ano an iya ginbuhat? Ginsidngan niya an mga tawo nga maghimo hin syudad ngan hin daku nga torre ha sulod hito. Kitaa hira ha retrato samtang naghihimo hin baldosa.
Waray malipay hi Jehova nga Dios hini nga pagtukod hin torre. Karuyag niya nga magsarang an mga tawo ngan mag-ukoy ha bug-os nga tuna. Kondi an mga tawo nagsiring: ‘Tana! Pagtukod kita hin syudad ngan torre nga hitaas gud nga abot ha langit. Ngan magigin bantogan kita!’ Karuyag han mga tawo nga pasidunggan an ira kalugaringon, diri an Dios.
Salit ginpaundang han Dios an mga tawo ha pagtukod han torre. Maaram ka ba kon ano an iya ginbuhat? Tigda nga iya ginpaiba-iba an ira yinaknan, imbes nga usa la. Waray na magsinabtanay an mga magturukod. Salit gintawag an ira syudad nga Babel o Babilonya, nga nangangahulogan hin “Kasamok.”
Tungod hito ginbayaan han mga tawo an Babel. Nag-urupod adton parapriho an yinaknan basi mag-ukoy ha iba nga bahin han tuna.
Genesis 10:1, 8-10; 11:1-9.
Mga pakiana
- Hin-o hi Nimrod, ngan ano an inaabat han Dios ha iya?
- Ha retrato, kay ano nga an mga tawo naghihimo hin baldosa?
- Kay ano nga waray malipay hi Jehova ha ira gintutukod?
- Paonan-o ginpaundang han Dios an ira pagtukod han torre?
- Ano an igintawag ha ira syudad, ngan ano an kahulogan hito?
- Ano an nahitabo ha mga tawo katapos samukon han Dios an ira yinaknan?
Dugang nga mga pakiana
- Basaha an Genesis 10:1, 8-10.
Ano an mga kinaiya ni Nimrod, ngan ano an iginpapahamangno hini ha aton? (Prob. 3:31)
- Basaha an Genesis 11:1-9.
Ano an motibo han pagtukod han torre, ngan kay ano nga napakyas ito? (Gen. 11:4; Prob. 16:18; Juan 5:44)

robotstxt: allowed

filter: keep


text:
KAPITULO ONSE
Kay Ano nga Tinutugotan han Dios an Pag-antos?
An Dios ba an nagpapahinabo han pag-antos ha kalibotan?
Ano nga isyu an iginbangon ha hardin han Eden?
Paonan-o pagwawad-on han Dios an mga epekto han pag-antos han tawo?
1, 2. Ano nga klase hin pag-antos an naieksperyensyahan han mga tawo yana, ngan tungod hito ano an iginpapakiana han damu nga mga tawo?
KATAPOS han makangingirhat nga girra ha usa nga nasud nga nadaot han girra, an yinukot nga mga sibilyan nga kababayin-an ngan kabataan nga pinamatay tarampo nga iginlubong ha usa nga lubnganan nga ginpalibotan hin gudtiay nga mga krus. An tagsa nga krus may-ada hini nga sinurat: “Kay ano?” Usahay ito an pinakamasakit ha ngatanan nga pakiana. Masurub-on nga iginpapakiana ito han mga tawo kon tungod han girra, kalamidad, sakit, o krimen, namamatay an ira inosente nga mga hinigugma, naguguba an ira balay, o nag-aantos hira hinduro ha iba pa nga mga paagi. Karuyag nira mahibaro kon kay ano nga nahitatabo ha ira an sugad nga mga kalamidad.
2 Kay ano nga tinutugotan han Dios an pag-antos? Kon hi Jehova nga Dios gamhanan-ha-ngatanan, mahigugmaon, makinaadmananon, ngan may-hustisya, kay ano nga an kalibotan punô hin kangalas ngan kawaray-hustisya? Naghunahuna ka na ba mahitungod hini?
3, 4. (a) Ano an nagpapakita nga diri sayop magpakiana kon kay ano nga tinutugotan han Dios an pag-antos? (b) Ano an inaabat ni Jehova mahitungod han karaotan ngan pag-antos?
3 Sayop ba magpakiana kon kay ano nga tinutugotan han Dios an pag-antos? An iba nababaraka nga an pagpakiana hin sugad hito nangangahulogan nga kulang an ira pagtoo o nga nagpapakita hira hin kawaray-pagtahod ha Dios. Kondi, kon nagbabasa ka han Biblia, hibabaroan mo nga an matinumanon, mahadlukon-ha-Dios nga mga tawo nagkaada pariho hito nga mga pakiana. Pananglitan, hi propeta Habakuk nagpakiana kan Jehova: ‘Kay ano nga imo ako ginpapakita han karat-an, ngan ginpapatan-aw han kalapasan? Kay ano nga an kagunawan ngan an pagpungka aada ha akon atubangan, ngan may-ada away, ngan an pagkasumpaki binangon?’
4 Gin-isgan ba ni Jehova an matinumanon nga hi propeta Habakuk tungod han iya pagpakiana? Waray. Lugod, igin-upod han Dios an sinsero nga mga pulong ni Habakuk dida ha giniyahan nga rekord han Biblia. Ginbuligan liwat hiya han Dios nga magkaada mas matin-aw nga pagsabot ha mga butang ngan mas daku nga pagtoo. Karuyag ni Jehova nga buligan ka liwat. Hinumdumi, an Biblia nagtututdo nga “hiya nagmamangno ha [imo].” (1 Pedro 5:7) Mas daku an kangalas han Dios ha karaotan ngan ha pag-antos nga resulta hito kay ha kangalas hito han bisan hin-o nga tawo. (Isaias 55:
KAY ANO NGA DURO AN PAG-ANTOS?
5. Ano nga mga rason an usahay iginhahatag basi isaysay an pag-antos han tawo, kondi ano an igintututdo han Biblia?
5 An mga tawo ha magkalainlain nga mga relihiyon napakadto ha ira mga lider ngan mga magturutdo han relihiyon basi magpakiana kon kay ano nga duro an pag-antos. An baton agsob nga tungod kay kaburut-on kuno han Dios an pag-antos ngan maiha na nga itinanda niya an ngatanan nga mahitatabo, upod na an makasurubo nga mga kalamidad. Damu an ginsusumatan nga misteryoso an mga paagi han Dios o nga hiya an nagpapahinabo han kamatayon han mga tawo
6. Kay ano nga damu nga mga tawo an nagsasayop nga ira ginbabasol an Dios mahitungod han pag-antos ha kalibotan?
6 Maaram ka ba kon kay ano nga nagsasayop an mga tawo nga ginbabasol nira an Dios mahitungod han ngatanan nga pag-antos ha kalibotan? Ha damu nga kahimtang, ira ginbabasol an Dios nga Makagarahum-ha-ngatanan tungod kay naghuhunahuna hira nga hiya an totoo nga magmarando hini nga kalibotan. Diri hira maaram han simple kondi importante nga kamatuoran nga igintututdo han Biblia. Imo hinbaroan ito nga kamatuoran ha Kapitulo 3 hini nga libro. An totoo nga magmarando hini nga kalibotan amo hi Satanas nga Yawa.
7, 8. (a) Paonan-o ipinapakita han kalibotan an personalidad han magmarando hito? (b) Paonan-o an pagkadiri-hingpit han tawo ngan an “panahon ngan diri-linalaoman nga panhitabo” nagriresulta ha pag-antos?
7 An Biblia klaro nga nasiring: “An bug-os nga kalibotan kanan yawan-on.” (1 Juan 5:19) Kon hunahunaon mo ito, diri ba totoo ito? Ipinapakita hini nga kalibotan an personalidad han diri-nakikita nga espirituhanon nga linarang nga ‘naglilimbong ha bug-os nga kalibotan.’ (Pahayag 12:9) Hi Satanas pungtanon, malimbong, ngan mabangis. Salit an kalibotan, nga ilarom han iya impluwensya, puno hin kapungot, panlimbong, ngan kabangis. Ito an usa nga hinungdan kon kay ano nga duro an pag-antos.
8 An ikaduha nga hinungdan kon kay ano nga duro an pag-antos amo nga, sumala han ginhisgotan ha Kapitulo 3, an katawohan diri-hingpit ngan makasasala tikang pa han pagrebelde ha hardin han Eden. An makasasala nga mga tawo may tendensya nga mangalimbasog gud ha pagkaada hin gahum, ngan nagriresulta ini hin mga girra, panalumpigos, ngan pag-antos. (Eklesiastes 4:1; 8:9) An ikatulo nga hinungdan han pag-antos amo an “panahon ngan diri-linalaoman nga panhitabo.” (Eklesiastes 9:
9. Kay ano nga makakasiguro kita nga hi Jehova may-ada maopay nga rason ha pagtugot nga magpadayon an pag-antos?
9 Nakakaliaw ha aton an paghibaro nga an Dios diri nagpapahinabo han pag-antos. Diri hiya an may-baratunon ha mga girra, krimen, panalumpigos, o bisan han natural nga mga kalamidad nga hinungdan han pag-antos han mga tawo. Kondi, kinahanglan hibaroan naton, Kay ano nga tinutugotan ni Jehova ini ngatanan nga pag-antos? Kon hiya an Makagarahum-ha-ngatanan, may-ada hiya gahum ha pagpaundang hito. Kay ano man nga diri niya ginagamit ito nga gahum? An mahigugmaon nga Dios nga kilala naton sigurado nga may-ada maopay nga rason.
IGINBANGON AN USA NGA IMPORTANTE NGA ISYU
10. Ano an ginruhaduhaan ni Satanas, ngan paonan-o?
10 Basi hibaroan kon kay ano nga tinutugotan han Dios an pag-antos, kinahanglan hinumdoman naton an panahon han nagtikang an pag-antos. Han ginsulay ni Satanas hi Adan ngan hi Eva nga magtalapas kan Jehova, usa nga importante nga pakiana an iginbangon. Waray ayata ni Satanas an gahum ni Jehova. Bisan hi Satanas maaram nga waray tubtoban an gahum ni Jehova. Lugod, ginruhaduhaan ni Satanas an kan Jehova katungod ha pagmando. Pinaagi han pagtawaga ha Dios nga usa nga buwaon nga nadiri ha paghatag hin kaopayan ha iya mga sakop, nag-akusar hi Satanas nga maraot nga magmarando hi Jehova. (Genesis 3:2-5) Iginpasabot ni Satanas nga magigin mas maopay an kahimtang han katawohan kon waray an pagmando han Dios. Pag-atake ini ha pagkasoberano ni Jehova, ha iya katungod ha pagmando.
11. Kay ano nga waray dayon bungkaga ni Jehova an mga rebelde ha Eden?
11 Hi Adan ngan hi Eva nagrebelde kan Jehova. Sugad hin hira nagsiring: ‘Diri namon kinahanglan hi Jehova sugad nga amon Magmarando. Makakadesisyon kami para ha amon kalugaringon kon ano an husto ngan kon ano an sayop.’ Paonan-o masusulbad ni Jehova ito nga isyu? Paonan-o niya matututdoan an ngatanan nga intelihente nga mga linarang nga sayop an mga rebelde ngan nga an iya paagi amo an pinakamaopay? Bangin may-ada magsiring nga ginbungkag na la unta han Dios an mga rebelde ngan nagtikang utro. Kondi naipahayag na ni Jehova an iya katuyoan nga an tuna pun-on han mga anak ni Adan ngan ni Eva, ngan karuyag niya nga mabuhi hira ha paraiso nga tuna. (Genesis 1:28) Gintutuman pirme ni Jehova an iya mga katuyoan. (Isaias 55:
12, 13. Iilustrar kon kay ano nga tinutugotan ni Jehova hi Satanas nga magin magmarando hini nga kalibotan ngan kon kay ano nga tinutugotan han Dios an mga tawo nga magmando ha ira kalugaringon.
12 Aton paghisgotan an usa nga ilustrasyon. Handurawa nga an usa nga magturutdo nagsasaysay ha iya mga estudyante kon paonan-o susulbaron an usa ka makuri nga problema. An usa nga intelihente kondi rebelyoso nga estudyante nagsiring nga sayop an paagi han magturutdo ha pagsulbad han problema. Basi ipakita nga an magturutdo waray kapas, iginpipirit hini nga rebelde nga maaram hiya han mas maopay nga paagi ha pagsulbad han problema. An iba nga mga estudyante naghuhunahuna nga husto hiya, ngan nagin rebelyoso liwat hira. Ano an sadang buhaton han magturutdo? Kon pagawson niya ha klase an mga rebelde, ano an magigin epekto hito ha iba pa nga mga estudyante? Diri ba hira matoo nga husto an ira igkasi-estudyante ngan adton inupod ha iya? An ngatanan nga iba pa nga mga estudyante ha klase bangin mawad-an hin pagtahod ha magturutdo, naghuhunahuna nga nahahadlok hiya nga mapamatud-an nga sayop hiya. Kondi pananglitan tugotan han magturutdo an rebelde nga ipakita ha klase kon paonan-o niya susulbaron an problema.
13 Ginbubuhat ni Jehova an pariho han ginbubuhat han magturutdo. Hinumdumi nga diri la an mga rebelde ha Eden an nahidabi. Minilyon nga mga anghel an nagkikita. (Job 38:7; Daniel 7:10) An paagi han pagsulbad ni Jehova ha pagrebelde makakaapekto gud hito ngatanan nga mga anghel ngan ha kataposan ha ngatanan nga intelihente nga mga linarang. Salit, ano an ginbubuhat ni Jehova? Iya tinutugotan hi Satanas nga ipakita kon paonan-o hiya magmamando ha katawohan. Tinutugotan liwat han Dios an mga tawo nga magmando ha ira kalugaringon ilarom han giya ni Satanas.
14. Ano an magigin kapulsanan han desisyon ni Jehova nga tugotan an mga tawo nga magmando ha ira kalugaringon?
14 An magturutdo ha aton ilustrasyon maaram nga sayop an rebelde ngan an mga estudyante nga dinapig ha iya. Kondi maaram liwat hiya nga an paghatag ha ira hin higayon nga sarihan nga pamatud-an an ira punto magigin mapulsanon ha bug-os nga klase. Kon mapakyas an mga rebelde, makikita han ngatanan nga tangkod nga mga estudyante nga an magturutdo la an kwalipikado nga manguna ha klase. Masasabtan nira kon kay ano nga katapos hito, an mga rebelde ginpabaya han magturutdo ha klase. Ha sugad man nga paagi, maaram hi Jehova nga an ngatanan nga mga tawo ngan mga anghel nga tangkod an kasingkasing magpapahimulos ha pagkita nga napakyas hi Satanas ngan an iya mga igkasi-rebelde ngan nga an mga tawo diri makakagmando ha ira kalugaringon. Pariho kan Jeremias ha kadaan nga panahon, mahibabaro hira hinin importante nga kamatuoran: “O Jehova, maaram ako nga an paagi han tawo diri aada ha iya ngahaw, diri aada ha tawo nga naglalakat an pagmando han iya mga pitad.”
KAY ANO NGA MAIHA HINDURO?
15, 16. (a) Kay ano nga tinutugotan ni Jehova nga magpadayon hin maiha hinduro an pag-antos? (b) Kay ano nga diri pinupugngan ni Jehova an mga panhitabo sugad han makangingirhat nga mga krimen?
15 Kondi, kay ano nga gintugotan ni Jehova an pag-antos nga magpadayon hin maiha hinduro? Ngan kay ano nga waray niya pugngi an magraot nga panhitabo? Bueno, tagda an duha nga butang nga diri bubuhaton han magturutdo ha aton ilustrasyon. Siyahan, diri niya pupugngan an rebelde nga estudyante ha pagpresenta han iya solusyon. Ikaduha, diri bubuligan han magturutdo an rebelde ha pagpakita han iya solusyon. Ha sugad man nga paagi, hunahunaa an duha nga butang nga determinado hi Jehova nga diri buhaton. Siyahan, diri niya pinupugngan hi Satanas ngan adton nadapig ha iya ha ira pangalimbasog nga pamatud-an nga husto hira. Salit kinahanglan gud nga palabyon an panahon. Ha yinukot nga katuigan han kasaysayan han tawo, nasarihan na han katawohan an tagsa nga klase han pagmando-ha-kalugaringon, o gobyerno han tawo. An katawohan nakahimo hin pipira nga mga kauswagan ha syensya ngan ha iba nga mga kanataran, kondi an kawaray-hustisya, kakablas, krimen, ngan girra nagtitikadugang la lugod. Yana naipakita na nga pakyas an pagmando han tawo.
16 Ikaduha, diri binubuligan ni Jehova hi Satanas ha pagmando hini nga kalibotan. Kon pananglitan pugngan han Dios an makangingirhat nga mga krimen, diri ba sugad hin pinamamatud-an niya nga husto an mga rebelde? Diri ba tungod hito maaaghat han Dios an mga tawo ha paghunahuna nga bangin mahimo mandoan han mga tawo an ira kalugaringon nga waray nakakadaot nga mga resulta? Kon magios hi Jehova hito nga paagi, magigin kaangbit hiya ha kabuwaan. Kondi, “imposible gud nga magbuwa an Dios.”
17, 18. Ano an bubuhaton ni Jehova ha ngatanan nga kadaot nga resulta han pagmando han mga tawo ngan han impluwensya ni Satanas?
17 Kondi, kumusta man an ngatanan nga kadaot nga ginbubuhat durante han maiha na nga pagrebelde ha Dios? Sadang hinumdoman naton nga hi Jehova makagarahum-ha-ngatanan. Salit, akos niya pagwad-on an mga epekto han pag-antos han katawohan, ngan pagwawad-on gud niya ito. Sugad han aton hinbaroan na, an kadaot han aton planeta maipapahiuli pinaagi han paghimoa han tuna nga Paraiso. Pagwawad-on an mga epekto han sala pinaagi han pagtoo ha halad nga lukat ni Jesus, ngan mawawara na an mga epekto han kamatayon pinaagi han pagkabanhaw. Hito nga paagi, gagamiton han Dios hi Jesus “ha pagbungkag ha mga buhat han Yawa.” (1 Juan 3:8) Tutumanon ni Jehova ini ngatanan ha eksakto gud nga panahon. Nalilipay kita nga waray hiya gumios dayon, kay an iya pagpailob naghahatag ha aton hin higayon nga mahibaro han kamatuoran ngan mag-alagad ha iya. (2 Pedro 3:
18 An iba bangin magpakiana, Malilikyan ba unta ini ngatanan nga pag-antos kon hi Adan ngan hi Eva ginlarang han Dios ha paagi nga hira diri puydi magrebelde? Basi mabaton ito nga pakiana, kinahanglan hinumdoman mo an usa nga birilhon nga regalo nga iginhatag ni Jehova ha imo.
PAONAN-O MO GAGAMITON AN REGALO HAN DIOS?
19. Ano nga birilhon nga regalo an iginhatag ni Jehova ha aton, ngan kay ano nga sadang pabilhan naton ito?
19 Sugad han iginsaysay ha Kapitulo 5, ginlarang an mga tawo nga may-ada kagawasan ha pagbuot. Nasasantop mo ba nga birilhon gud ito nga regalo? An Dios naghimo hin damu hinduro nga mga hayop, ngan ha kabug-osan nagios hira pinaagi han kinaiya nga abilidad. (Proberbios 30:24) An tawo nakahimo na hin mga robot nga puydi iprograma basi sumunod ha tagsa nga sugo. Malilipay ba kita kon sugad hito an pagkahimo ha aton han Dios? Diri, malipayon kita nga may-ada kita kagawasan ha pagpili kon magigin ano nga klase hin tawo kita, kon ano an karuyag naton nga pagkinabuhi, kon ano an karuyag naton nga pakigsangkay, ngan damu pa. Nalilipay kita nga may-ada kita igo nga kagawasan, ngan karuyag han Dios nga pahimulosan naton ito.
20, 21. Paonan-o naton mahimo gamiton an regalo nga kagawasan ha pagbuot ha pinakamapulsanon nga paagi, ngan kay ano nga sadang maruyag kita nga buhaton ito?
20 Hi Jehova diri interesado ha pag-alagad nga napipiritan la. (2 Korinto 9:7) Ha pag-ilustrar: Ano an mas makakalipay ha usa nga ginikanan
21 May-ada ka higayon nga gamiton an urusahon nga regalo nga kagawasan ha pagbuot ha pinakamapulsanon nga paagi. Mahimo ka umupod ha minilyon nga mga tawo nga nadapig kan Jehova. Ira ginlilipay an Dios tungod kay aktibo nga nakikigbahin hira ha pagpamatuod nga hi Satanas buwaon ngan pakyas gud sugad nga magmarando. (Proberbios 27:11) Mahimo mo liwat buhaton ito pinaagi han pagpili han husto nga paagi han pagkinabuhi. Isasaysay ini ha masunod nga kapitulo.


text:
Maogmang Bareta Hale sa Dios!
Ano an maogmang bareta hale sa Dios? Taano ta makakapagtiwala kita dian? Sinisimbag kan brosyur na ini an parating mga ihinahapot dapit sa Biblia.
Kun Paano Makikinabang sa Brosyur na Ini
Makakatabang ini saimo na ikaogma an pakanood sa Tataramon nin Dios. Purbaran sa Biblia mo kun paano hahanapon an sitadong mga teksto.
Ano an Maogmang Bareta?
Aramon kun ano an baretang hale sa Dios, kun taano ta kaipuhan nang marhay iyan, asin kun ano an dapat tang gibohon.
Siisay an Dios?
May ngaran daw an Dios asin may pagmakolog daw sia sa sato?
Talaga daw na Hale sa Dios an Maogmang Bareta?
Paano kita makakasegurado na totoo an mensahe kan Biblia?
Siisay si Jesu-Cristo?
Aramon kun taano ta nagadan si Jesus, kun ano an pantubos, asin kun ano an ginigibo ni Jesus ngonyan.
Ano an Katuyohan nin Dios Para sa Daga?
Ipinapaliwanag sa Biblia kun taano ta linalang nin Dios an daga, kun noarin matatapos an pagsakit, asin kun ano an mangyayari sa daga asin sa mga nakaistar dian.
Ano an Paglaom Para sa mga Gadan?
Ano an nangyayari pag nagadan an sarong tawo? Mahihiling ta pa daw giraray an mga namomotan niatong nagadan?
Ano an Kahadean nin Dios?
Siisay an Hade kan Kahadean nin Dios, asin ano an gigibohon kan Kahadean?
Taano ta Tinotogotan nin Dios an Karatan Asin Kasakitan?
Paano nagpoon an karatan, asin taano ta tinotogotan nin Dios na magpadagos iyan? Matatapos pa daw an kasakitan?
Paano Magigin Maogma an Saindong Pamilya?
Si Jehova, an “maogmang Dios,” gustong magin maogma an mga pamilya. Aramon an praktikal na mga sadol kan Biblia para sa agom na lalaki, agom na babae, mga magurang, asin mga aki.
Paano Mo Mamimidbid an Tunay na Pagsamba?
Saro sana daw an tunay na relihion? Aramon an 5 midbidan kan tunay na pagsamba.
Paano Kita Nakikinabang sa mga Prinsipyo sa Biblia?
Ipinaliwanang ni Jesus kun taano ta kaipuhan niato an paggiya asin kun ano an duwang pinakaimportanteng prinsipyo sa Biblia.
Paano Ka Magigin Harani sa Dios?
Aramon kun baga hinihinanyog nin Dios an gabos na pamibi, kun paano kita maninigong mamibi, asin kun ano pa an puede tang gibohon tanganing magin harani sa Dios.
Ano an Maogmang Bareta Dapit sa Relihion?
Maabot pa daw an panahon na an gabos na tawo sararo sa pagsamba sa iyo sanang tunay na Dios?
Taano ta May Organisasyon an Dios?
Sinasabi kan Biblia kun taano ta inorganisar an tunay na mga Kristiano asin kun paano.
Taano ta Maninigo na Padagos Kang Mag-adal?
Paano makikinabang an iba sa kaaraman mo dapit sa Dios asin sa saiyang Tataramon? Anong klaseng relasyon sa Dios an puede mong makamtan?


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
Pahayag 21:1-27
21 Katapos, nakakita ako hin bag-o nga langit ngan bag-o nga tuna; kay an daan nga langit ngan an daan nga tuna naglabay na, ngan an dagat waray na.2 Nakita ko an baraan nga syudad, an Bag-o nga Jerusalem, nga nalusad tikang ha langit tikang ha Dios, ngan andam na sugad nga karaslon nga babaye para ha iya magigin bana.3 Ngan nakabati ako hin daku nga tingog tikang ha trono nga nasiring: “Kitaa! An tolda han Dios aada ha katawohan, ngan maukoy hiya kaupod nira, ngan hira magigin iya katawohan. Ngan an Dios mismo makakaupod nira.4 Papahiron niya an mga luha ha ira mga mata, ngan mawawara na an kamatayon, pati an kabido, pagtangis, ngan kasakit. An daan nga mga butang naglabay na.”5 Ngan an Dios nga nalingkod ha trono nagsiring: “Kitaa! Ginhihimo ko nga bag-o an ngatanan nga butang.” Nagsiring liwat hiya: “Isurat ini, kay ini nga mga pulong masasarigan ngan totoo.”6 Katapos, nagsiring hiya ha akon: “Natuman na ito! Ako an Alpha ngan an Omega,* an tinikangan ngan an kataposan. An bisan hin-o nga nauuhaw paiinumon ko tikang ha burabod han tubig han kinabuhi nga waray bayad.7 An bisan hin-o nga magdadaog ha pakig-away makakapanunod hini nga mga butang, ngan ako magigin iya Dios ngan hiya magigin akon anak.8 Pero an mga talawan, an mga waray pagtoo, an mga mangil-ad tungod han ira kahugaw, an mga parapamatay, an mga imoral,* an mga nagbubuhat hin espiritismo, an mga parasingba ha dios-dios, ngan an ngatanan nga buwaon, mahingangadto ha linaw nga nagdidilaab ha kalayo ngan asupre. Nangangahulogan ini han ikaduha nga kamatayon.”9 Inabot an usa han pito nga anghel nga may pito nga yahong nga puno han pito nga kataposan nga peste, ngan nagsiring hiya ha akon: “Kadi, ngan ipapakita ko ha imo an karaslon nga babaye, an magigin asawa han Kordero.”10 Salit pinaagi han gahum han espiritu gindara ako han anghel ngadto ha daku ngan hitaas gud nga bukid, ngan iya iginpakita ha akon an baraan nga syudad han Jerusalem nga nalusad tikang ha langit tikang ha Dios11 ngan may himaya han Dios. Nagraranggat ito pariho hin marahalon gud nga bato, sugad han haspe nga bato nga nag-iinggat sugad katin-aw han kristal.12 Daku ngan hitaas gud an pader hito nga may 12 nga ganghaan, ngan may 12 nga anghel ha mga ganghaan. Nakaukit ha mga ganghaan an mga ngaran han 12 nga tribo han mga anak ni Israel.13 Ha este may tulo nga ganghaan, ha norte may tulo nga ganghaan, ha sur may tulo nga ganghaan, ngan ha weste may tulo nga ganghaan.14 An pader han syudad may 12 nga bato nga pundasyon nga may 12 nga ngaran han 12 nga apostol han Kordero.15 An usa nga nakikiistorya ha akon may ginkakaptan nga bulawan nga tangbo nga isurukol, basi suklon an syudad ngan an mga ganghaan ngan an pader hito.16 Kwadrado an syudad ngan magkapariho an kahilaba ngan kahilapad hito. Han ginsukol niya an syudad gamit an tangbo, 12,000 ka stadia* ito; parapriho an kahilaba, kahaluag, ngan kahitaas hito.17 Ginsukol liwat niya an pader hito, 144 ka siko,* sumala ha suruklan han tawo nga pariho liwat ha suruklan han anghel.18 An pader hito haspe, ngan an syudad puro nga bulawan pariho han matin-aw nga salaming.19 An mga pundasyon han pader han syudad gin-adornohan hin ngatanan nga klase han marahalon nga bato:* an una nga pundasyon haspe, an ikaduha sapiro, an ikatulo kalsedonia, an ikaupat esmeralda,20 an ikalima sardonika, an ikaunom sardio, an ikapito krisolito, an ikawalo berilo, an ikasiyam topas, an ikanapulo krisopraso, an ikaonse hasinto, ngan an ikadose amatista.21 Dugang pa, an 12 nga ganghaan 12 nga perlas, kay an tagsa nga ganghaan perlas. Ngan an haluag nga kalye han syudad puro nga bulawan, pariho hin masilhag nga salaming.22 Waray ako nakita nga templo didto, kay hi Jehova nga Dios nga Makagarahum-ha-ngatanan ngan an Kordero amo an templo hito.23 Ngan an syudad diri na nagkikinahanglan hin lamrag han adlaw o han bulan, kay an himaya han Dios an nakakalamrag hito, ngan an Kordero an lampara hito.24 An mga nasud maglalakat pinaagi han lamrag hito, ngan an mga hadi ha tuna magdadara ngadto ha sulod hito han ira himaya.25 Ngan an mga ganghaan hito diri gud sasadhan ha adlaw, kay waray didto kagab-ihon.26 Ira dadad-on ngadto ha sulod hito an himaya ngan dungog han mga nasud.27 Pero diri gud makakasulod hito an bisan ano nga mahugaw ngan an bisan hin-o nga nagbubuhat hin mangil-ad ngan hin malimbong. An makakasulod la amo an mga nakasurat ha kanan Kordero linukot nga basahon han kinabuhi.


text:
Papa Francisco
Hi Papa Francisco, (Linatin: Franciscus; Initalyano: Francesco; Kinatsila: Francisco nga natawo ha ngaran nga Jorge Mario Bergoglio Disyembre 17, 1936) amo yana an papa han Singbahan Katoliko Romano, nga napili han Marso 13, 2013. Ugsa han iya kapili ha pagkapapa, api hiya han Katiringban ni Hesus o mga Heswita. Nag-alagad hiya nga Arsobispo han Buenos Aires tikang han 1998. Nahimo hiya nga kardinal han 2001. Hiya an syahan nga papa nga pinmili hin "Francisco" komo iya ngaran. Hiya in syahan nga tuminongnong ha Amerikas nga napili nga papa. Hiya liwat in nagin syahan nga diri-Europeo nga papa tikang han ika-8 gatostuig.
Sulod
Hadin burubata[igliwat | Igliwat an wikitext]
Hi Jorge Mario Bergoglio in natawo ha Buenos Aires, usa ha lima nga anak han Italyano nga imigrante na hi Mario José Bergoglio, usa nga trabahador, ngan iya asawa Regina María Sívori, usa nga tagbalay. Han batan-on pa, gintanggal an usa nga baga ni Bergoglio tungod hin impeksyon. Hiya in nag-aram ngan kinmarawat hin master's degree hin kimika ha University of Buenos Aires san-o hiya nagdesisyon nga pumadayon ha eklesyastiko nga kinabuhi. Sumala liwat ha iba nga reperensya, hiya in nag-gradwar ha uska eskoylahan teknikal komo kimikal teknisyan ngan ha edad nga 21 in nagdesisyon nga magin padi.
San-o magin papa[igliwat | Igliwat an wikitext]
Heswita[igliwat | Igliwat an wikitext]
Hi Bergoglio in inmapi ha Katiringban ni Hesus hadton 11 Marso 1958 ngan nag-aram para magin padi ha seminaryo Heswita ha Villa Devoto. Han 1960, hi Bergoglio in kinwarat hin pagkalisesya hin pilosopiya tikang ha Colegio Máximo San José ha San Miguel; han 1964 ngan 1965, hiya in tinmutdo hin literatura ngan psikolohiya ha Colegio de la Inmaculada, uska segundarya nga eskoylahan ha lalawigan han Santa Fe, Argentina, ngan hadton 1966 hiya in tinmutdo hin pareho nga kurso ha Colegio del Salvador ha Buenos Aires.[4]
Han 1967, hi Bergoglio in nakatima han iya pag-aram teyolohiko ngan naordinar ha pagkapadi hadton 13 Disyembre 1969, ni Arsobispo Ramón José Castellano. Hiya in inmatender ha Facultades de Filosofía y Teología de San Miguel (Pilosopikal ngan Teyolohikal nga Facultad han San Miguel)[5], uska seminaryo ha San Miguel, lalawigan han Buenos Aires. Hi Bergoglio in kinmarawat hin novice master dida ngan nagin propesor hin teyolohiya.
Pinasaka hi Bergoglio han Katiringban ni Hesus ngan hiya in nagserbe komo probinsyal para han Arhentina tikang 1973 ngada 1979. Hiya in nabalhin ha 1980 ngan nagin rektor han seminaryo ha San Miguel, ngan nagserbi ha ngada nga kapasidad tutob 1986. Hiya in nagbuhat han iya nagbuhat han doctoral dissertation ha Sankt Georgen ha Alemanya ngan binmalik ha Arhentina para magserbi komo manngongompisal ngan espirituwal direktor ha Córdoba.[6]
Pagka-obispo[igliwat | Igliwat an wikitext]
Ginhimo hi Bergoglio nga Auxiliary nga Obispo han Buenos Aires han 1992 ngan gin-ordenar hiya dida han 27 Hunyo 1992 komo Titulado nga Obispo han Auca,[7] nga diin hi Kardinal Antonio Quarracino, Arsobispo han Buenos Aires, amo an nangunguna nga nagkonsagrar.[2] Han 3 Hunyo 1997, ginhimo hi Bergoglio nga Coadjutor nga Arsobispo han Buenos Aires nga mayda katungod hin automatiko nga pagsunod hin pagin-arsobispo.[8] Han kamatay ni Quarracino dida han 28 Pebrero 1998, hi Bergoglio nagin Arsobispo ngan dungan nga nahimo nga ordinaryo para hin mga Sinirangan nga Katoliko ha Argentina, nga waray kalugaringon nga prelado.[2] Komo Arsobispo han Buenos Aires, naghimo hi Bergoglio hin mga bag-o nga parokya ngan ginliwat an istruktura han mga lingkoranan hin pagdumara han arkidiosesis, nanguna hin ugop-hin-kinabuhi nga mga pan-gi-os, ngan naghimo hin komisyon para han mga butang ha divorsyo.[9]
Kardinal[igliwat | Igliwat an wikitext]
Han konsistoryo hadton 21 Pebrero 2001, hi Arsobispo Bergoglio in hinimo nga kardinal ni Papa Juan Pablo II nga may titulo nga kardinal-padi han San Roberto Bellarmino. Han pagbiyahi niya ha Roma para han seremonya, hiya ngan an iya bugto nga babaye Maria Elena in nagbisita ha baryo ha amihanan Italya kun diin natawo an ira amay.
Komo kardinal, hi Bergoglio in ginkapakot hin lima nga mga posisyon administratibo ha Curia Romano:
- Api han Kongregasyon para han Baraan nga Pag-ampo ngan an mga Disiplina han mga Sakramento
- Api han Kongregasyon para han Kapadian
- Api han Kongregasyon para han mga Instituto han Konsegrado nga Pankinabuhi ngan mga Sosyudad han Kinabuhi Apostoliko
- Api han Konseho Pontifico para han Pamilya
- Api han Komisyon para han Amerika Latina
Han uruurhi hiton nga tuig, han hi Kardinal Edward Egan binmalik ha New York kahuman han mga pag-atake hadin Septyembre 11, hi Bergoglio in nagsaliwan ha iya komo relator (nagrerekord nga maghirilom) han Konislyo han mga Obispo ngan, sumala han The Catholic Herald, in naghimo hin "uska naayunan nga impresyon komo uska tawo nga buklad han komunyon ngan dialogo.
Hi Kardinal Bergoglio in nakilala han iya personal nga pagpaubos, konserbatismo ha doktrina ngan panalimbasug ha hustisya pankatiringban. Uska yano nga pankinabuhi in naghatag hin iya reputasyon han pagkamaubos. Naukoy hiya ha uska gutiay nga apartment, imbes ha magarbo nga urukyan han obispo ha may Olivos. Hiya in nasakay hin panakayan publiko ngan naluto hin iya kalugaringon pagkaon. Iya ginlilimitahan an iya oras ha Roma para hin "bagakidlat nga mga pagbisita".
Han pagkamatay ni Papa Juan Pablo II, hi Bergoglio in kinonsidera nga usa ha mga papabile nga kardinal. Hiya in tinmambong komo usa namimili nga kardinal han 2005 konklave Papa nga nagpili kan Papa Benedicto XVI. Ha National Catholic Reporter, hi John L. Allen, Jr. in nagsumat nga hi Bergoglio in usa ha nangunguna han 2005 nga Konklave. Han Septyembre 2005, an Italyano nga magasin in nagsumat nga hi Bergoglio in nasunod la kan Kardinal Ratzinger ha Konklave ngan hiya in kinmarawat hin 40 nga botos ha ikatulo nga balota, pero inmubos ha 26 ha ikaupat nga balota. Ini daw in nakabasi ha uska diary nga gintatag-iyahan hin uska waray nagpakilala nga kardinal nga ada ha konklave. An La Stampa in nagsumat nga hi Bergoglio ngan hi Ratzinger in magkadukot hadton nga piniliay, tubtob naghangyo hiya ha mga kardinal nga diri hiya botoson. Han turutimprano, dida hiya han paglubong kan Papa Juan Pablo II.
Hadton 2005 Konsilyo han mga Obispo, hiya in napili komo uska api han kahuhuman-nga-konsilyo.
Komo uska kardinal, hi Bergoglio in nahisusumpay ha Komunyon ngan Liberasyon, uska konserbatibo nga katig-uban han mga Katoliko han mga nanonoo. Hiya in danay nayakan han ira tinuig nga katitirok panmasa ha Rimini, Italya.
Mga kasarigan[igliwat | Igliwat an wikitext]
- ↑ Ini nga darahonon tikang hin homily ni Bede: "Vidit ergo Iesus publicanum, et quia miserando atque eligendo vidit, ait illi, Sequere me." "Hi Jesus kinmita han publikano, ngan tungod kinmita hiya upod hin pagkamauloy ngan pagpili, sinmiring ha iya, 'Sunod ha akon.'" preso da: Miserando atque eligendo: il motto di Papa Francesco.
- ↑ 2.0 2.1 2.2 (Kinatsila) "Bergoglio, Jorge Mario". Breve biografía de obispos. La Agencia Informativa Católica Argentina. Ginkuhà 15 Marso 2013.
- ↑ "Pope Francis, Jorge Mario Bergoglio, S.J.". Catholic Hierarchy. Ginkuhà 18 March 2013.
- ↑ "Pope Francis : Cardinal Jorge Mario Bergoglio named new Pope". Baltimore News Journal. 13 Marso 2013. http://www.baltimorenewsjournal.com/2013/03/13/pope-francis-i-cardinal-jorge-mario-bergoglio-named-new-pope/. Ginkúhà dida han 13 Marso 2013.
- ↑ Juan Manuel Jaime – José Luis Rolón. "Official Website, Facultades de Filosofía y Teología de San Miguel". Facultades-smiguel.org.ar. Ginkuhà 2013-03-14.
- ↑ (Kinatsila) "Biografía de Jorge Bergoglio". El Litoral. 14 Marso 2013. http://www.ellitoral.com/index.php/id_um/86958. Ginkúhà dida han 14 Marso 2013.
- ↑ An titulado nga sede han Auca, gintukod han 1969, nahamutang han Villafranca Montes de Oca, Espanya: Titulado nga Sede han Auca, Espanya.
- ↑ http://www.catholic-hierarchy.org/bishop/bbergj.html
- ↑ "Jesuit Argentine Cardinal Bergoglio elected pope, takes name Francis". jesuit.org. Ginkuhà 16 Marso 2013.
Mga sumpay ha gawas[igliwat | Igliwat an wikitext]
- An Wikimedia Commons mayda media nga nahahanungod han: Franciscus
- Vatican: an Santa Sede – Vaticano nga websayt (Ginhipos ha WebCite)
- Francisco Video ha YouTube (Opisyal nga Vaticano nga YouTube nga pakli, nga nagpapahayag mahitungod han Papa ngan han mga nahanunungod nga mga butang)


text:
WORKBOOK PARA HA KATIROK HA PAGKINABUHI NGAN MINISTERYO July 2016
Sampol nga mga Presentasyon
Mga presentasyon para ha pagtanyag han Barantayan ngan han Maopay nga Sumat tikang ha Dios! Gamita an mga sampol ha paghimo han imo presentasyon.
MGA BAHANDI TIKANG HA PULONG HAN DIOS
Dayawa hi Jehova, an Parapamati han Pag-ampo
Kay ano nga sadang ig-ampo ha Dios an aton mga saad ha iya? Paonan-o mo maipapakita ha imo pag-ampo nga nasarig ka kan Jehova? (Salmo 61-65)
PAGKINABUHI SUGAD NGA MGA KRISTIANO
An Simple nga Kinabuhi Nabulig ha Aton nga Madayaw an Dios
Ano an puydi mo mahimo kon ginpapasimple mo an imo kinabuhi? Paonan-o mo masusubad an paagi han pagkinabuhi ni Jesus?
MGA BAHANDI TIKANG HA PULONG HAN DIOS
An Katawohan ni Jehova Madasigon ha Tinuod nga Pagsingba
Ano an igintututdo ha aton han kadasig ni David? An kadasig nagpapagios ha aton nga buhaton an ano? (Salmo 69-72)
PAGKINABUHI SUGAD NGA MGA KRISTIANO
Mahimo Mo ba Sarihan Ito hin Usa ka Tuig?
Kinabuhi nga kontento ngan damu nga bendisyon an mapapahimulosan hadton andam ha pagsari hito.
PAGKINABUHI SUGAD NGA MGA KRISTIANO
Mga Eskedyol Para ha mga Regular Payunir
Bangin mahipausa ka nga puydi ngay-an makagpayunir adton may limitasyon ha panahon ngan ha kahimsog.
MGA BAHANDI TIKANG HA PULONG HAN DIOS
Hinumdumi an mga Buhat ni Jehova
An mga buhat ni Jehova nag-uupod ha ano? Paonan-o kita magpapahimulos ha pagpamalandong hito? (Salmo 74-78)
MGA BAHANDI TIKANG HA PULONG HAN DIOS
Hin-o an Pinakaimportante nga Persona ha Imo Kinabuhi?
Iginpakita han nagsurat han Salmo 83 nga hi Jehova an pinakaimportante nga Persona ha iya kinabuhi. Paonan-o naton maipapakita nga hiya gihap an pinakaimportante ha aton kinabuhi?


text:
Leksyon 7
Ano an Ginhadian han Dios?
1. Ano an Ginhadian han Dios?
An Ginhadian han Dios usa nga gobyerno ha langit. Sasaliwnan hito an ngatanan nga gobyerno han tawo ngan gagamiton ito han Dios basi matuman an iya kaburut-on ha langit ngan dinhi ha tuna. Maopay gud ito nga sumat. Diri mag-iiha, ihahatag han Ginhadian han Dios an maopay nga gobyerno nga ginhihingyap han mga tawo. Papahinaboon hito nga magkaurosa an ngatanan nga tawo ha tuna.
An usa nga ginhadian kinahanglan may-ada hadi. Ginpili ni Jehova an iya Anak nga hi Jesu-Kristo basi magin Hadi han Iya Ginhadian.
2. Kay ano nga hi Jesus an angayan magin Hadi?
An Anak han Dios an angayan magin Hadi tungod kay buotan hiya ngan nadapig ha kon ano an husto. (Juan 1:14) May gahum liwat hiya ha pagbulig ha mga tawo tungod kay tikang ha langit maghahadi hiya ha bug-os nga tuna. Katapos niya banhawon, sinaka hiya ha langit ngan liningkod ha too ni Jehova ngan naghulat han iya paghadi. (Hebreo 10:12, 13) Ha urhi, iginhatag ha iya han Dios an gahum ha pagmando.
3. Hin-o an makakaupod ni Jesus ha pagmando?
Usa nga grupo nga gintatawag nga “mga baraan” an makakaupod ni Jesus ha paghadi ha langit. (Daniel 7:27) An siyahan nga mga baraan nga ginpili amo an matinumanon nga mga apostol ni Jesus. Tubtob yana, hi Jehova padayon nga nagpipili hin magtinumanon nga kalalakin-an ngan kababayin-an sugad nga mga baraan. Pariho kan Jesus, magigin espiritu hira kon banhawon na hira.
Pira kadamu nga tawo an makadto ha langit? Gintawag hira ni Jesus nga ‘gutiay nga panon.’ (Lukas 12:32) May kadamu hira nga 144,000, ngan mamandoan nira an tuna kaupod ni Jesus.
4. Ano an nahitabo han nagtikang hi Jesus pagmando?
An Ginhadian han Dios nagtikang magmando han 1914. * An siyahan nga ginhimo ni Jesus sugad nga Hadi amo an paglabog kan Satanas ngan han iya mga demonyo nganhi ha tuna. Salit nasina gud hi Satanas ngan nagpahinabo hin kasamok ha bug-os nga tuna. (Pahayag 12:7-10, 12) Tikang hito, nagtikaduro an problema han mga tawo. An mga girra, gutom, sakit, ngan linog bahin han “tigaman” nga an Ginhadian hirani na magmando ha tuna.
5. Ano an ginbubuhat ngan pagbubuhaton pa han Ginhadian han Dios?
Pinaagi han pagsangyaw ha bug-os nga kalibotan, ginpapahinabo na han Ginhadian han Dios nga magkaurosa an daku nga panon han mga tawo ha ngatanan nga nasud. Minilyon nga mag-aghop an nagigin sakop han pagmando ni Jesus. Papanalipdan hira han Ginhadian han Dios kon bungkagon na hito inin maraot nga sistema. Salit an ngatanan nga naruruyag makapahimulos han mga bendisyon han Ginhadian han Dios sadang magin masinugtanon kan Jesus.
Ha sulod hin 1,000 ka tuig, papahinaboon han Ginhadian nga matuman an orihinal nga katuyoan han Dios para ha katawohan. An bug-os nga tuna magigin paraiso. Katapos hito, ibabalik ni Jesus an Ginhadian ha iya Amay. (1 Korinto 15:24-26) May kilala ka ba nga karuyag mo sumatan mahitungod han Ginhadian han Dios?
Mahibaro hin Dugang
Ano Gud ba an Igintututdo han Biblia?
Nagkikinabuhi Na ba Kita ha “Kataposan nga mga Adlaw”?
Tagda kon paonan-o an mga buhat ngan pamatasan han mga tawo ha aton palibot pamatuod nga nagkikinabuhi na kita yana ha “kataposan nga mga adlaw” nga igintagna ha Biblia.
HIN-O AN NAGBUBUHAT HAN KABURUT-ON NI JEHOVA YANA?
Paonan-o Gin-oorganisar an Amon Pagsangyaw nga Buruhaton?
Ginsusunod namon an mga ginbuhat ni Jesus han nakanhi pa hiya ha tuna. Ano an pipira han iya paagi ha pagsangyaw?


text:
Tadeusz Kościuszko
- Mayda impormasyon hini nga artikulo nga aada han Iningles nga bersyon nga angay ighubad ha Winaray
Hi Andrzej Tadeusz Bonawentura Kościuszko (giharani-i nga kaluwas ha Winaray: Andrzey Tadeush Bonaventura Kosh-chush-ko) (1746 – 1817) usa nga Polako nga nasodnon nga bayani, heneral ngan usa nga namuno han rebelyon hadton nga nasod patok han Rusia han 1794. Nagsundalo hiya dida han Gyera Rebolusyunaryo Americano komo usa nga koronel dida han Continental Army upod kan George Washington. Ha pagkilala han iya paghatag hin serbisyo, gintagan hiya han Kongreso Kontinental ha ranggo han Brigadier General han 1783.
Mayda mga pipira nga mga gin-Ininglis nga kasurat han iya ngaran, pero an kaurugan hini amo an Thaddeus Kosciusko, pero an bug-os nga ka-Iningles nga Andrew Thaddeus Bonventure Kosciusko aada gihapon hin pipira nga mga sinurat. Ha Lituaniano, an iya ngaran ginsurat nga Tadas Kosciuška. Ha Biellorrusian it iya ngaran ginsusurat nga Taдэ́Byш Kacbцю́шka (Tadevuš Kaściuška). Kon ha Kinatsila ngan Winaray, an iya ngaran masusurat nga Andrés Tadeo Buenaventura Kosciuszko.
Sulod
- 1 Biyograpiya
- 2 Mga Butang ngan Lugar nga ginngaranan ha dungog ni Kościuszko
- 3 Kitaa Gihapon
- 4 Mga Sumpay ha Gawas
Biyograpiya[igliwat | Igliwat an wikitext]
Sayo nga Bahin han Kinabuhi[igliwat | Igliwat an wikitext]
Hi Kościuszko ha Francia[igliwat | Igliwat an wikitext]
Pagbalik ha Polonya[igliwat | Igliwat an wikitext]
Ha Dresden ngan ha Paris[igliwat | Igliwat an wikitext]
Gyera Rebolusyonaryo Americana[igliwat | Igliwat an wikitext]
Pagbalik ha Polonya[igliwat | Igliwat an wikitext]
Gyera ha Depensa han Konstitusyon[igliwat | Igliwat an wikitext]
Pagpalangyaw[igliwat | Igliwat an wikitext]
Rebelyon ni Kościuszko[igliwat | Igliwat an wikitext]
Urhe nga Bahin han Kinabuhi[igliwat | Igliwat an wikitext]
Mga Butang ngan Lugar nga ginngaranan ha dungog ni Kościuszko[igliwat | Igliwat an wikitext]
Kitaa Gihapon[igliwat | Igliwat an wikitext]
Mga Sumpay ha Gawas[igliwat | Igliwat an wikitext]
- Mt Kosciuszko Inc
- About.com nga feature mahitungod kan Tadeusz Kosciuszko
- Embahada Polaka ha Estados Unidos, usa nga pagdungog nga pakli
- US Kosciuszko National Monument nga websayt
- Embahada han Estados Unidos ha Belarus nga pasamwak
- Kosciuszko Polish-American Historical Society, Inc. han Valley Ansonia - Derby - Shelton - Seymour, Connecticut
- Kosciuszko Monuments Gallery
- Unknown Kościuszko's Manuscript


text:
Ano Daw La an Mahitatabo ha Tidaraon?
An kahimtang ba han aton kalibotan . . .
diri magbabag-o?
magtitikaraot?
magtitikaopay?
KON ANO AN GINSISIRING HAN BIBLIA
‘Papahiron han Dios an mga luha ha ira mga mata, ngan mawawara na an kamatayon, pati an kabido, pagtangis, ngan kasakit. An daan nga mga butang naglabay na.’—Pahayag 21:3, 4, Bag-o nga Kalibotan nga Hubad han Kristiano Griego nga Kasuratan.
KON ANO AN KAPULSANAN HITO HA IMO
Magkakaada ka mapulsanon ngan makalilipay nga trabaho.—Isaias 65:21-23.
Diri ka na magkakasakit ngan mag-aantos.—Isaias 25:8; 33:24.
Magkakaada ka malipayon ngan waray kataposan nga kinabuhi upod han imo pamilya ngan kasangkayan.—Salmo 37:11, 29.
MASASARIGAN GUD BA NATON AN GINSISIRING HAN BIBLIA?
Oo, ha diri maminos duha nga hinungdan:
May gahum an Dios ha pagtuman han iya saad. Ha Biblia, hi Jehova nga Dios gud la an gintatawag nga “Makagarahum-ha-ngatanan” tungod kay waray tubtoban an iya gahum. (Pahayag 15:3) Salit matutuman gud niya an iya saad nga magigin maopay an kahimtang han kalibotan. Sugad han ginsisiring han Biblia, “ha Dios an ngatanan posible.”—Mateo 19:26.
Karuyag gud han Dios nga tumanon an iya saad. Pananglitan, hi Jehova namimingaw ha mga tawo nga namatay ngan karuyag gud niya nga banhawon hira.—Job 14:14, 15.
Iginpapakita liwat han Biblia nga an Anak han Dios nga hi Jesus nagtambal hin mga may sakit. Kay ano nga ginbuhat niya ito? Tungod kay karuyag niya. (Marcos 1:40, 41) Pariho han iya Amay, karuyag gud ni Jesus nga buligan an mga nanginginahanglan.—Juan 5:19.
Salit makakasiguro kita nga karuyag gud ni Jehova ngan ni Jesus nga magkaada kita malipayon nga kabubuwason! —Salmo 72:12-14; 145:16; 2 Pedro 3:9.
ALAYON HUNAHUNAA INI
Ano an bubuhaton han Dios basi magin maopay an kahimtang han kalibotan?
Ginbabaton ito han Biblia ha MATEO 6:9, 10 ngan DANIEL 2:44.
Mahibaro hin Dugang
MAOPAY NGA SUMAT TIKANG HA DIOS!
Ano an Katuyoan han Dios Para ha Tuna?
Iginsasaysay han Biblia kon kay ano nga ginlarang han Dios an tuna, kon san-o matatapos an pag-antos, ngan kon paonan-o magigin paraiso utro an tuna ngan kon hin-o an maukoy hito?
MAOPAY NGA SUMAT TIKANG HA DIOS!
Ano an Ginhadian han Dios?
Hin-o an Hadi han Ginhadian han Dios? Ano an bubuhaton hito nga Ginhadian?


text:
2006
An 2006 (MMVI) usa nga common nga tuig nga nagtikang han Dominggo dida han Gregoryano nga kalendaryo han ika-21 nga siglo.
Gindesignar ini nga:
- An tuig han Aquarius, an Nagdadara-hin-Tubig ha Katundan nga astrolohiya. It sunod nga tuig para hit Aquarius amo iton tuig 2018.
- An Tuig han Ayam ha Intsek nga kalendaryo. It sunod nga tuig han ayam amo iton tuig 2018.
- International nga Tuig hin mga Disyerto ngan paghimo-hin-disyerto.
- An Internasyonal nga Tuig ni Asperger, nga nagsasaurog han ika-100 nga anibersaryo han katawo ni Dr Hans Asperger, an nakadiskubre han Syndrome ni Asperger.
- An Tuig ni Mozart, ha pagsaurog han ika-250 nga anibersaryo han katawo ni Wolfgang AmadeusMozart.


text:
HUNYO 29, 2015
ISRAEL
Idinepensa kan Korte Suprema kan Israel an Deretso kan mga Saksi na Magkaigwa nin Matuninong na Asembleya
Idinepensa kan Korte Suprema kan Israel asin kan lokal na pulisya an libertad sa relihiyon kan mga Saksi ni Jehova paagi sa pagprotektar kan saindang deretso na magkaigwa nin pagtiripon para sumamba. Sa dai pa sana nahahaloy na desisyon, inobligar kan Korte Suprema an siyudad nin Ra’anana na utubon an kontrata kaiyan sa mga Saksi ni Jehova para sa pag-arkila kan Metro West Sports Center na gagamiton sa duwang asembleya. Huli sa panggigipit kan ibang relihiyon, napiritan an siyudad na kanselaron an kontrata 36 oras na sana bago magpuon an inot na asembleya.
Dai Inuyunan kan Korte an Ginibong Pagkanselar kan Siyudad Huli sa Diskriminasyon
An mga Saksi ni Jehova nakipagkontrata sa siyudad nin Ra’anana para sa gigibuhon na asembleya sa Abril 18 asin Mayo 2, 2015. Kan Abril 15, nagduda na an mga Saksi na tibaad ipakanselar an kontrata ninda huling ipinahayag kan general manager an pagkahadit kaini sa seguridad para sa asembleya na gigibuhon sa Abril 18. Sa ibong kan paggarantiya kan lokal na hepe kan pulisya na magigin matuninong an okasyon, nagdesisyon pa man giraray an siyudad nin Ra’anana na kanselaron an kontrata kan suminunod na aldaw. Sigun sa news media, nangyari iyan huli ta an siyudad nagpadara sa panggigipit kan mga miyembro kan konseho kan relihiyon. Sinabi kan mga miyembro na hahalion ninda an suporta sa pulitika pag tinugutan kan siyudad na magsagibo nin mga asembleya an mga Saksi.
Baga man nakapag-file tulos an mga Saksi nin injunction o court order sa Lod District Court tanganing pagbutan an siyudad na utubon an kontrata, kulang na an panahon para pugulan an pagkanselar sa asembleya sa Abril 18. May nakua man nin ibang lugar an mga Saksi para duman gibuhon an asembleya, pero mas halangkaw nin anom na beses an arkila kaiyan.
Kan Abril 29, nagpaluwas nin court order an Lod District Court na pinagbubutan an siyudad na utubon an kontrata ninda, na sinasabing “binalga kan Munisipalidad nin [Ra’anana] an deretso [kan mga Saksi ni Jehova] para sa libertad na magkaigwa nin relihiyon asin ritwal, libertad na makiasosyar asin magtiripon, an deretso na igalang asin magin talingkas, asin an deretso para sa pagkapantay-pantay.” Tulos na nag-apelar an siyudad para isuspendir an court order, pero ibinasura iyan kan Korte Suprema kan Mayo 1. Saro pang apelasyon an ipinasa pero ibinasura giraray iyan, asin nangibabaw an desisyon kan Lod District Court.
Prinotektaran kan mga Pulis an mga Saksi
Huli sa napapanahon na desisyon kan Korte Suprema, nagin mapanggana an ginibong asembleya kan mga Saksi ni Jehova kan Mayo 2. Kasabay kaini, an lokal na mga lider kan relihiyon, kaiba an panginot na rabbi kan siyudad asin an mga miyembro nin sarong panatikong organisasyon na midbid sa pagigin madahas, nag-organisar nin “iribang pagpamibi” na pinartisiparan nin 1,500 katawo bilang pagkontra sa desisyon kan korte. Nagtiripon sinda sa atubangan kan sports center mantang paarabot an 600 na mga Saksi para mag-atender sa asembleya. An “iribang pagpamibi” biglang nagin protesta. Inatake kan pira sa mga nagpoprotesta an mga Saksi, kaiba na an mga babayi asin aki. Insulto, lutab, kantiyaw, asin pambabastos an sinapo kan mga Saksi, pati mga lunadan ninda rinaot. Tulos na nakiaram an pulisya para pugulan an mga nagpoprotesta. Sa tabang kan mga pulis, mapangganang naisagibo kan mga Saksi an saindang asembleya asin ligtas sindang nakapuli kan aldaw na idto.
Nagpapasalamat nanggad an mga Saksi ni Jehova sa ginibong aksiyon kan mga awtoridad sa dai pagkonsinte sa nangyaring diskriminasyon sa relihiyon paagi sa pagtabang na maidepensa an saindang deretso na magkaigwa nin matuninong na asembleya.


text:
Biblia Online | BAG-O NGA KALIBOTAN NGA HUBAD HAN KRISTIANO GRIEGO NGA KASURATAN
Karuyag mo ba basahon ini nga artikulo ha %%?
1 Juan 2:1-29
2 Hinigugma ko nga mga anak, iginsusurat ko ini ha iyo basi diri kamo makasala. Pero kon may bisan hin-o nga makasala, may parabulig kita nga kaupod han Amay, an matadong nga hi Jesu-Kristo.2 Hiya an halad ha pagpahiuli* para ha aton mga sala, pero diri la para ha aton kondi para liwat ha mga sala han bug-os nga kalibotan.3 Kon padayon nga gintutuman naton an iya mga sugo, nagpapakita ito nga kilala naton hiya.4 An nasiring: “Kilala ko hiya,” pero diri nagtutuman han iya mga sugo, buwaon, ngan an kamatuoran waray dida hito nga tawo.5 Kondi an bisan hin-o nga nagtutuman gud han iya pulong, ito nga tawo nagpapakita han perpekto nga gugma han Dios. Pinaagi hini maaram kita nga kahiusa kita niya.6 An nasiring nga pirme hiya kahiusa niya kinahanglan padayon liwat nga maglakat sugad han paglakat niya.7 Mga hinigugma, an akon iginsusurat ha iyo diri bag-o nga sugo kondi daan nga sugo nga nakarawat niyo ha tinikangan. Ini nga daan nga sugo amo an pulong nga iyo nabatian.8 Dugang pa, nagsusurat ako ha iyo hin bag-o nga sugo nga iya gintuman ngan gintutuman liwat niyo, kay an kasisidman nagtitikawara ngan an totoo nga kalamrag nasanag na.9 An nasiring nga aada hiya ha kalamrag pero nangangalas ha iya bugto aada ha kasisidman tubtob yana.10 An nahigugma ha iya bugto nagpapabilin ha kalamrag, ngan waray hiparakdolan dida ha iya.11 Pero an nangangalas ha iya bugto aada ha kasisidman ngan naglalakat ha kasisidman, ngan diri hiya maaram han iya kakadtoan, kay ginbuta han kasisidman an iya mga mata.12 Hinigugma nga mga anak, nagsusurat ako ha iyo, kay an iyo mga sala ginpasaylo na tungod han iya ngaran.13 Mga amay, nagsusurat ako ha iyo, kay iyo nakilala hiya nga nakada na tikang pa ha tinikangan. Mga batan-on nga kalalakin-an, nagsusurat ako ha iyo, kay iyo gindaog an usa nga maraot. Mga anak, nagsusurat ako ha iyo, kay iyo nakilala an Amay.14 Mga amay, nagsusurat ako ha iyo, kay iyo nakilala hiya nga nakada na tikang pa ha tinikangan. Mga batan-on nga kalalakin-an, nagsusurat ako ha iyo, kay makusog kamo ngan nagpapabilin ha iyo kasingkasing an pulong han Dios ngan gindaog niyo an usa nga maraot.15 Ayaw niyo higugmaa an kalibotan o an mga butang ha kalibotan. Kon an bisan hin-o nahigugma ha kalibotan, diri hiya nahigugma ha Amay;16 kay an ngatanan nga aada ha kalibotan—an hingyap han unod ngan an hingyap han mga mata ngan an paghambog han mga gintatag-iya han usa—diri tikang ha Amay, kondi tikang ha kalibotan.17 Dugang pa, an kalibotan mawawara pati an mga hingyap hito, pero hiya nga nagbubuhat han kaburut-on han Dios magpapadayon ha waray kataposan.18 Hinigugma nga mga anak, ini na an kataposan nga oras, ngan sugad han iyo hinbatian nga maabot an antikristo,* damu na nga antikristo an nakikita bisan yana; tungod hito maaram kita nga ini na an kataposan nga oras.19 Kaupod naton hira hadto pero binulag hira ha aton, kay diri hira pariho ha aton;* kay kon pariho hira ha aton, waray unta hira bumulag ha aton. Pero binulag hira basi maipakita nga diri ngatanan pariho ha aton.20 Ngan ginpili* kamo han usa nga baraan, ngan kamo ngatanan may kahibaro.21 Nagsusurat ako ha iyo, diri tungod kay diri kamo maaram han kamatuoran, kondi tungod kay maaram kamo hito, ngan tungod kay waray buwa nga nagtitikang ha kamatuoran.22 Hin-o an buwaon, diri ba hiya nga nagninigar nga hi Jesus an Kristo? Amo ini an antikristo, hiya nga nagninigar han Amay ngan han Anak.23 An tagsa nga nagninigar han Anak diri inuuyonan han Amay. An nagpapahayag hin pagtoo ha Anak inuuyonan han Amay.24 Pero kamo, kinahanglan tipigan niyo an iyo nabatian tikang ha tinikangan. Kon iyo titipigan an iyo nabatian tikang ha tinikangan, magpapadayon kamo nga kahiusa han Anak ngan han Amay.25 Dugang pa, kinabuhi nga waray kataposan an iya iginsaad ha aton.26 Iginsusurat ko ha iyo ini nga mga butang mahitungod ha mga nangangalimbasog pagpasimang ha iyo.27 Pero mahitungod ha iyo, ginpili kamo han Dios pinaagi han baraan nga espiritu, ngan ini nga espiritu aada pirme ha iyo, ngan diri na kamo kinahanglan tutdoan han bisan hin-o. An pagpili niya totoo ngan diri buwa, ngan nagtututdo ha iyo han ngatanan nga butang. Magpadayon kamo nga kahiusa niya sugad la han igintutdo ha iyo han espiritu.28 Salit yana, hinigugma nga mga anak, magpadayon kamo nga kahiusa niya, basi kon ipakita na hiya ha panahon han iya presensya, magkaada unta kita kagawasan ha pagyakan ngan diri magpahirayo ha iya tungod ha kaawod.29 Tungod kay maaram kamo nga matadong hiya, makakasiguro kamo nga an ngatanan nga nagbubuhat han katadongan anak han Dios.


text:
LEKSYON 23
Paonan-o Ginsusurat Ngan Ginhuhubad an Amon mga Literatura?
Basi maipasamwak an “Maopay nga Sumat” ha “ngatanan nga nasud ngan panon, ngan yinaknan ngan katawohan,” nagpupublikar kami hin mga literatura ha mga 700 nga yinaknan. (Pahayag 14:6) Paonan-o namon ito ginbubuhat? Pinaagi han bulig han mga parasurat ngan mga 3,300 nga parahubad ha iba-iba nga nasud—ngatanan mga Saksi ni Jehova.
An orihinal nga artikulo igin-aandam ha Ingles. An Nagmamando nga Lawas an nangunguna han mga buruhaton han Writing Department ha amon headquarters. Gin-oorganisar hini nga departamento an mga toka han mga parasurat ha headquarters ngan ha pipira nga sanga nga opisina. Tungod kay iba-iba nga nasud an gintikangan han amon mga parasurat, nahihisgotan ha amon mga publikasyon an mga topiko nga naruruyagan han mga tawo anoman an ira nasyonalidad o kultura.
An artikulo iginpapadara ha mga parahubad. Katapos ma-edit ngan maaprobahan an artikulo, iginpapadara ito pinaagi ha kompyuter ha mga parahubad ha iba-iba nga bahin han kalibotan basi mahubad, ma-check, ngan ma-proofread. Nangangalimbasog hira ha pagpili hin husto nga “mga pulong han kamatuoran” ha ira yinaknan nga haom ha kahulogan han Ingles.—Eklesiastes 12:10.
Ginpapadagmit han kompyuter an proseso. Diri masasaliwanan han kompyuter an mga tawo nga parasurat ngan parahubad. Pero napapadagmit hito an ira buruhaton pinaagi hin mga diksyonaryo ngan mga program ha kompyuter ha pagsaliksik. Nagdisenyo liwat kami nga mga Saksi hin program nga gintatawag nga Multilanguage Electronic Publishing System (MEPS) diin puydi isulod an artikulo ha ginatos nga yinaknan, mabutangan hin artwork, ngan ma-compose basi maimprinta.
Kay ano nga nangangalimbasog kami buhaton ini ngatanan, bisan ha mga yinaknan nga diri damu an nagamit? Tungod kay kaburut-on ni Jehova nga ‘an ngatanan nga tawo maluwas, ngan makadangat ha pagkilala han kamatuoran.’—1 Timoteo 2:3, 4.
Paonan-o gin-aandam an amon mga publikasyon?
Kay ano nga iginhuhubad namon an amon mga literatura ha damu nga yinaknan?


text:
NANGUNGUNA NGA ARTIKULO | MAHIMO MO MASABTAN AN BIBLIA
Usa nga Libro nga Puydi Masabtan
An Biblia daan na hinduro nga libro. Mationan-o ito kadaan? Gintikangan pagsurat an Biblia ha Butnga Sinirangan mga 3,500 ka tuig na an naglabay. Kon itatanding, ito gihapon an panahon han mag-eksister an bantogan nga Shang dynasty han Tsina ngan mga napulo ka siglo antes magtikang an Budhismo ha India.—Kitaa an kahon nga “ Mga Impormasyon Mahitungod ha Biblia.”
An Biblia naghahatag hin makapatagbaw nga baton ha pinakaimportante nga mga pakiana ha kinabuhi
Basi makabulig ngan magin mapulsanon nga giya an usa nga libro, kinahanglan masayon ito masabtan han mga tawo ngan makita nga importante ito ha ira. Sugad gud hito an Biblia. Naghahatag ito hin makapatagbaw nga baton ha pinakaimportante nga mga pakiana ha kinabuhi.
Pananglitan, naipakiana mo na ba, ‘Kay ano nga aanhi kita?’ Ini nga pakiana nakagupong ha mga tawo ha sulod hin yinukot ka tuig na, ngan bisan tubtob yana. Kondi an baton makikita ha siyahan nga duha nga kapitulo han siyahan nga libro han Biblia, an Genesis. Ito nga asoy magdadara ha imo “ha tinikangan”—binilyon ka tuig na an naglabay—han ginlarang an aton uniberso, upod na an mga galaksi, bitoon, ngan an tuna. (Genesis 1:1) Katapos sunod-sunod nga ginhuhulagway hito kon ano an mga nahitabo basi maukyan an tuna, kon paonan-o umiksister an iba-iba nga klase han kinabuhi, ngan kon paonan-o ginlarang an tawo—sugad man an katuyoan hini ngatanan.
IGINSURAT BASI MASABTAN
An Biblia naghahatag hin praktikal nga sagdon basi mabuligan kita nga masulbad an mga problema kada adlaw. Masayon ito masabtan tungod han duha nga rason.
Siyahan, an mga pulong han Biblia klaro, direkta, ngan makaruruyag. Imbes nga gumamit hin mga pulong nga makuri masabtan o misteryoso, naggamit ito hin mga pulong nga direkta o nakakapukaw han aton mga sentido. Bisan an magkuri nga mga ideya iginpapahayag pinaagi hin mga pulong nga komon nga ginagamit kada adlaw.
Pananglitan, gumamit hi Jesus hin simple nga mga ilustrasyon nga iginbasar ha mga panhitabo ngan ha mga butang nga komon ha adlaw-adlaw nga pagkinabuhi han tawo basi tutdoan hira hin mga leksyon nga nakakabantad han kasingkasing. Damu hini an mababasa ha aton gintatawag nga Sermon ha Bukid, nga aada ha kapitulo 5 tubtob 7 ha libro han Biblia nga Mateo. Gintawag ito han usa nga komentarista sugad nga “usa nga praktikal nga pahayag” ngan nagsiring nga an katuyoan hito “diri basi mapuno an aton hunahuna hin mga ideya, kondi basi giyahan ngan tadungon an aton paggawi.” Mahimo mo mabasa ini nga mga kapitulo ha sulod hin 15 tubtob 20 minutos, ngan mahipapausa ka gud ha simple kondi mapwersa nga mga pulong ni Jesus.
Ikaduha, masayon masabtan an Biblia tungod han ginhihisgotan hito. Diri ito libro mahitungod han mitolohiya o mga susmatanon. Lugod, kadam-an han mababasa ha Biblia sugad han siring han The World Book Encyclopedia, “mahitungod ha bantogan ngan ordinaryo nga mga tawo” ngan han ira “mga pangalimbasog, ginlalaoman, kapakyasan, ngan kalamposan.” Salit masayon naton masabtan ini nga mga asoy mahitungod han tinuod nga mga tawo ngan mga panhitabo, ngan han importante nga mga leksyon nga igintututdo hito.—Roma 15:4.
MABABASA HAN NGATANAN
Basi masabtan an usa nga libro, kinahanglan mo ito mabasa ha yinaknan nga imo hinbabaroan. Yana, posible nga may-ada Biblia ha imo yinaknan, diin ka man naukoy o anoman an imo nasyonalidad. Hunahunaa an urusahon nga mga nahidadabi basi magin posible ito.
Paghubad. An Biblia siyahan nga iginsurat ha Hebreo, Aramaiko, ngan Griego. Natural la nga tungod hito, diri damu an nakabasa han Biblia. Basi mabasa ito ha iba-iba nga pinulongan, duro nga pangalimbasog an ginhihimo han sinsero nga mga parahubad. Tungod hito, naihubad na yana an Biblia, ha bug-os o ha bahin, ha mga 2,700 nga yinaknan. Nangangahulogan ini nga sobra 90 porsyento han populasyon an makakabasa bisan han pipira la nga bahin hito ha ira kalugaringon nga pinulongan.
Pagpublikar. An orihinal nga kopya han Biblia iginsurat ha nadudunot nga materyales, sugad han anit ngan papiro. Basi ito mabasa han iba, kinahanglan ito mano-mano nga kopyahon hin detalyado ha damu ka beses. Mahal adto nga mga kopya salit diri damu an nagkaada hito. Kondi han naimbento an Gutenberg nga imprintahan mga sobra 550 ka tuig na an naglabay, nagin malaksi an pagpanaltag han Biblia. Sumala ha usa nga pagkarkula, sobra lima ka bilyon nga kopya han Biblia, ha bug-os o ha bahin, an naipanaltag na.
Waray iba nga libro mahitungod han relihiyon an maitatanding ha Biblia may kalabotan hini. Matin-aw, an Biblia usa nga libro nga mahimo masabtan. Kondi, mahimo magin usa nga ayat an pagsabot hini. Pero may-ada ka makukuha nga bulig. Diin? Ngan paonan-o ka magpapahimulos hito? Hibaroi an mga baton ha sunod nga artikulo.


text:
AN BARANTAYAN (ARADMAN NGA EDISYON) September 2017
Ini nga gowa nagsusulod han aradman nga mga artikulo para ha Oktubre 23 tubtob Nobyembre 26, 2017.
Kultibara an Pagpugong ha Kalugaringon
Paonan-o an ehemplo han mga tawohan ha Biblia makakabulig ha aton nga makultibar ngan maipakita ito nga kalidad? Kay ano nga sadang ito kultibaron han mga Kristiano?
Subara an Pagin Mapinairon ni Jehova
Makausa, iginpakilala han Dios an iya kalugaringon kan Moises pinaagi ha pagpahibaro han Iya ngaran ngan mga kalidad. Usa han siyahan nga gin-unabi han Dios amo an iya pagin mapinairon. Ano an iginpapasabot hini nga kalidad, ngan kay ano nga sadang ka magin interesado hini nga kalidad?
ISTORYA HAN KINABUHI
Nakapribilehiyo Ako nga Makatrabaho an Hamtong nga Kabugtoan
Nahinunumdoman ni David Sinclair an pipira han iya makalilipay nga eksperyensya ngan an pribilehiyo nga makatrabaho an maunungon nga kabugtoan ha sulod hin 61 ka tuig nga pag-alagad ha Brooklyn Bethel.
“An Pulong ni Jehova Nagpapadayon ha Waray Kataposan”
An Biblia pa gihapon an pinakapopular nga libro bisan kon mga siglo na an naglabay tikang han nakompleto ito. Nagpapadayon ito bisan han pagbag-o han linggwahe, politikal nga kahimtang, ngan pagkontra ha paghubad hito.
“An Pulong han Dios . . . Gamhanan”
Damu an naghimo hin dagku nga pagbag-o ha ira kinabuhi tungod han ira pag-aram han Pulong han Dios. Ano an kinahanglan buhaton basi makaimpluwensya ha aton kinabuhi an Biblia?
Magin Maisugon Ngan Buhata an Buruhaton
Kay ano nga kinahanglan naton an kaisog, ngan paonan-o kita magkakaada hito?


text:
AN BARANTAYAN Num. 1 2016 | Mahimo Mo Masabtan an Biblia
Nahunahuna mo na ba, ‘Kay ano nga makuri masabtan an Biblia?’
NANGUNGUNA NGA ARTIKULO
Kay Ano nga Kinahanglan Masabtan an Biblia?
Gintatahod han damu inin sagrado nga libro bisan kon diri hira maaram kon paonan-o hira magpapahimulos hini.
NANGUNGUNA NGA ARTIKULO
Usa nga Libro nga Puydi Masabtan
Upat nga ebidensya nga nagpapamatuod nga an Biblia iginsurat basi masabtan han ngatanan.
NANGUNGUNA NGA ARTIKULO
Bulig Basi Masabtan an Biblia
Kon an Biblia iginsurat basi masabtan, kay ano nga kinahanglan mo pa hin bulig basi masabtan ito?
Makikilala Gud ba Naton an Dios?
Ha pagkamatuod, an mga aspekto han Dios nga makuri masabtan makakabulig ha imo nga mas makilala hiya.
KADAAN NGA KINAADMAN NGA MAPULSANON TUBTOB YANA
Magin Mapinasayloon
Kon nagpapasaylo kita, aton ba ginmiminos o ginbabalewaray an kasakit nga aton gin-aabat?
Hi Pedro ba an Siyahan nga Papa?
Ano an karuyag sidngon ni Jesus han hiya nagsiring: “Hi Pedro ka, ngan ha bawbaw hini nga bato titindugon ko an akon singbahan”?
PAKIANA HAN MAGBARASA
Ano an Sayop ha mga Kustomre han Pasko?
An kustomre han Pasko may-ada pagano nga gintikangan, diri ba ito sadang magpugong ha usa nga magsunod hito?
Baton ha mga Pakiana Mahitungod ha Biblia
Kon mabuhi na utro an mga patay, diin hira maukoy?


text:
Colombia
An Colombia nga ha opisyal nga pagtawag Republika han Colombia (ha Kinatsila: República de Colombia), usa nga nasod ha kanawayan o amihanan-katundan nga Salatan nga Amerika o América del Sur. Ginsasapitan an Colombia ha sidlangan han Venezuela[1] ngan Brasil;[2] han Ecuador ngan Peru ha salatan ;[3] han Dagat Caribe ha amihanan; ha kanawayan han Panama; ngan han Kalawdan Pacifico ha katundan. An Colombia mayda liwat mga pag-ultan ha dagat upod han Jamaica, Haiti, an Republika Dominicana, Honduras, Nicaragua ngan Costa Rica.[4][5] An amo an ika-26 nga gidako-i nga nasod ha kalibutan ngan an ika-upat nga gidako-i ha Salatan nga Amerika (sunod han Brasil, Argentina, ngan Peru). Amo ini an ika-29 nga gidako-i hin populasyon nga nasod ha kalibutan ngan an ikaduha nga gidako-i ha Salatan nga Amerika, sunod han Brasil. An Colombia amo an mayda han ikatulo nga gidako-i nga populasyon nga nayakan hin Inespanyol o Kinatsila ha kalibutan sunod han Mehiko ngan Espanya.
Mga administratibo nga pagbahin-bahin[igliwat | Igliwat an wikitext]
An Colombia ginbahin ngadto hin katloan kag duha (32) nga mga departamento ngan usa nga distrito hin kapital, nga gintatratar komo usa nga departamento (an Bogotá amo liwat an kapital han departamento han Cundinamarca). An mga departamento ginbahin-bahin pa ngadto hin mga munisipyo, nga an tagsa hini mayda lingkoranan hin munisipyo, ngan an mga munisipyo liwat ginbahin ngadto hin mga corregimiento. An tagsa departamento mayda lokal nga kagamhanan o gobyerno upod hin gobernador ngan asamblea nga direkta nga na-elihido hin upat-ka-tuig nga pagsirbe. An tagsa munisipyo pinamunoan hin alkalde ngan konseho, ngan an tagsa corregimiento hin elehido nga corregidor.
Dugang han kapital, siyam nga mga syudad gindesignar nga mga distrito (baga hin mga ispisyal nga munisipyo), tungod hin mga ispisyal nga nagpapaiba nga kinaiya hinin nga mga syudad. Ini nga mga syudad amo an Barranquilla, Cartagena, Santa Marta, Cúcuta, Popayán, Tunja, Turbo, Buenaventura ngan Tumaco. Mayda mga departamento nga mayda mga lokal nga administratibo nga mga ubos nga pagbahin, nga diin an mga bungto nga damo hin tawo ngan mga munisipyo mga hagrani (sugad pananglitan ha Antioquia ngan Cundinamarca). Kon diin an mga departamento mayda gamay nga populasyon ngan mayda mga problema hin seguridad (sugad pananglitan han Amazonas, Vaupés ngan Vichada), mga ispisyal nga adminstratibo nga pagbahin ginagamit, sugad hin "departamento ngacorregimientos", nga baga hin sagol hin munisipyo ngan hin corregimiento.
Mga reperensya[igliwat | Igliwat an wikitext]
- ↑ Gerhar Sandner, Beate Ratter, Wolf Dietrich Sahr and Karsten Horsx (1993). "Conflictos Territoriales en el Mar Caribe: El conflicto fronterizo en el Golfo de Venezuela". Biblioteca Luis Angel Arango (in Spanish). Retrieved 2008-01-05.
- ↑ The Geographer Office of the Geographer Bureau of Intelligence and Research (1985-04-15). "Brazil-Colombia boundary" (PDF). International Boundary Study (in English). Retrieved 2008-01-05.
- ↑ CIA (2007-12-13). "Ecuador". World Fact Book. Retrieved 2008-01-05.
- ↑ (Kinatsila) Tratados Internacionales limítrofes de Colombia
- ↑ (Kinatsila) Colombia - Limites territoriales


text:
Hangin
An hangin (Iningles:Wind) (Pambansa:Hangin) amo an nakiwa nga huyup ha ere.
Pinanbasaran[igliwat | Igliwat an wikitext]
Mga sumpay ha gawas[igliwat | Igliwat an wikitext]
- Pagtugway ha Meteorolohiya: Mga kusog ngan mga hangin – Panutduan tikang ha University of Illinois
- Names of Winds – Uska lista tikang ha Golden Gate Weather Services
- Wind Atlases of the World – Mga listahan han mga atlas han hangin ngan mga wind survey tikang ha bug-os nga kalibutan
- Winds of Mars: Aeolian Activity and Landforms – Papel nga may mga slide nga nagpapakita han aktibidades han hangin ha planeta Marte
- Klasipikasyon han Kalaksi han Hangin
- Tsart han kusog-hangin
- An Bibliograpiya han Pamiling Kasayuran Aeoliano


text:
An Espiritu Nagtitestigo Upod han Aton Espiritu
“An espiritu mismo nagtitestigo upod han aton espiritu nga mga anak kita han Dios.”—ROMA 8:16.
1-3. Ano nga mga panhitabo an hinungdan nga nagin espesyal nga adlaw an Pentekostes, ngan paonan-o hini gintuman an igintagna ha Kasuratan? (Kitaa an retrato hini nga pahina.)
MGA alas noybe adto han Domingo nga aga. Espesyal ito nga adlaw para ha mga nagkakatirok ha Jerusalem. Adlaw ito han piyesta ngan sabbath. Human na ihalad ha templo an regular nga halad kada aga. Ngan ginpapamulat na an paghalad han hitaas nga saserdote han halad nga igin-aabyog nga duha nga tinapay nga hinimo ha bag-o nga lugas. (Leb. 23:15-20) Ini nga paghalad tigaman nga nagtikang na an pag-ani hin trigo. Adlaw adto han Pentekostes han 33 C.E.
2 Samtang nahitatabo ini ha templo, may mas importante pa nga mahitatabo, diri ha templo, kondi ha usa nga igbaw nga kwarto ha Jerusalem. Mga 120 nga Kristiano an nagkakatirok didto, ngan ‘nag-iinampo’ hira. (Buh. 1:13-15) An mahitatabo ha ira konektado gud ha ginbubuhat han hitaas nga saserdote kada Pentekostes, ngan katumanan liwat ito han igintagna ni propeta Joel mga 800 ka tuig na an naglabay. (Joel 2:28-32; Buh. 2:16-21) Kay ano nga magigin mas importante ito nga mahitatabo?
3 Basaha an Buhat 2:2-4. An baraan nga espiritu han Dios iginbubo hito nga grupo han mga Kristiano nga nagkakatirok ha igbaw nga kwarto. (Buh. 1:8) Nagtikang hira managna, o magpamatuod, mahitungod ha urusahon nga mga butang nga ira nakita ngan nabatian. Ngan iginsaysay ni apostol Pedro an pagkaimportante hito nga panhitabo ha usa nga daku nga grupo nga nagtitirirok. Katapos, ginsidngan niya ito nga grupo: “Magbasol kamo, ngan magpabawtismo an tagsa ha iyo ha ngaran ni Jesu-Kristo basi mapasaylo an iyo mga sala, ngan makakarawat niyo an waray bayad nga regalo nga baraan nga espiritu.” Hito nga adlaw, mga 3,000 an kinarawat han imbitasyon, nabawtismohan, ngan nakakarawat han iginsaad nga baraan nga espiritu.—Buh. 2:37, 38, 41.
4. (a) Kay ano nga sadang kita magin interesado ha nahitabo han Pentekostes? (b) Ano pa nga importante nga panhitabo an posible nga nahitabo hito gihapon nga adlaw damu ka tuig na an naglabay? (Kitaa an endnote.)
4 Kay ano nga importante gud ha aton an Pentekostes 33 C.E.? Diri ito tungod han nahitabo ha templo ha Jerusalem. Lugod, tungod kay gintuman han harangdon nga Hitaas nga Saserdote nga hi Jesu-Kristo ito nga matagnaon nga surubdan.[1] Hito nga adlaw, an hitaas nga saserdote naghalad kan Jehova hin duha nga simboliko nga tinapay. An tinapay nga iginhalad ha templo nagrirepresentar ha dinihogan nga mga disipulo nga gin-ampon nga mga anak han Dios tikang ha makasasala nga katawohan. Salit naabrihan an dalan para ha “una nga mga bunga” tikang ha katawohan nga ha urhi makadto ha langit ngan maghahadi upod ni Jesus ha Ginhadian nga maghahatag hin hura nga bendisyon ha iba pa nga masinugtanon nga katawohan. (San. 1:18; 1 Ped. 2:9) Salit anoman an aton paglaom—makaupod hi Jesus ha langit o mabuhi ha waray kataposan ha paraiso nga tuna—importante gud ha aton an mga panhitabo han Pentekostes 33 C.E.!
AN PROSESO HAN PAGDIHOG
5. Paonan-o kita nahibaro nga diri parapriho an paagi han pagdihog ha dinihogan nga mga Kristiano?
5 Kon usa ka han mga disipulo nga ginhugdonan ha ulo hin dila nga sugad hin kalayo, diri mo gud hingangalimtan ito nga adlaw. Kombinsido ka nga gindihogan ka pinaagi han baraan nga espiritu, labi na kon nakakarawat ka han milagroso nga regalo nga pagyakan hin iba-iba nga linggwahe. (Buh. 2:6-12) Pero ngatanan ba nga dinihogan nga Kristiano gindidihogan ha urusahon nga paagi sugad han nahitabo ha siyahan nga grupo nga ginkukompwesto han mga 120 nga disipulo? Diri. An iba pa nga nakadto ha Jerusalem hito nga adlaw gindihogan durante han ira bawtismo. (Buh. 2:38) Waray dila nga sugad hin kalayo nga hinugdon ha ira ulo. Dugang pa, diri ngatanan nga dinihogan nga Kristiano gindidihogan durante han ira bawtismo. An mga Samaritano gindihogan pinaagi han baraan nga espiritu paglabay hin pipira ka panahon katapos han ira bawtismo. (Buh. 8:14-17) Ha luyo nga bahin, ha talagsahon nga higayon, hi Cornelio ngan an mga membro han iya panimalay gindihogan pinaagi han baraan nga espiritu antes pa hira bawtismohan.—Buh. 10:44-48.
6. Ano an nakakarawat han ngatanan nga dinihogan, ngan paonan-o ito nakakaapekto ha ira?
6 Matin-aw, diri parapriho an paagi han pagdihog ha mga dinihogan. Bangin tigda nga nasantop han pipira an ira “langitnon nga pagtawag,” samtang an iba hinay-hinay nga nakasantop hito. Ha anoman nga paagi nahitatabo an pagdihog, inaabat han tagsa ha ira an ginsiring ni apostol Pablo: “Han tinoo kamo, ginselyohan liwat kamo han baraan nga espiritu nga iginsaad pinaagi ha iya, nga amo an abanse nga garantiya han aton panurundon.” (Efe. 1:13, 14) Inin espesyal nga paggios han baraan nga espiritu pariho hin abanse nga bayad, usa nga garantiya (o, saad) ha mahitatabo ha tidaraon. An dinihogan nga Kristiano nagkakaada marig-on nga pamatuod ha iya kalugaringon tungod hini nga garantiya nga iya nakakarawat.—Basaha an 2 Corinto 1:21, 22; 5:5.
7. Ano an kinahanglan himoon han tagsa nga dinihogan nga Kristiano basi makarawat an iya balos ha langit?
7 An Kristiano ba nga may-ada hini nga garantiya sigurado na nga makakakarawat han iya langitnon nga balos? Diri. Sigurado hiya nga gin-imbitar hiya ha langit. Pero makakarawat la niya an iya balos kon magmamatinumanon hiya kan Jehova. Iginsaysay ito ni Pedro hini nga paagi: “Tungod hini, mga kabugtoan, buhata an iyo bug-os nga mahihimo basi magpabilin kamo nga matinumanon sugad nga mga tinawag ngan mga pinili; kay kon padayon nga ginbubuhat niyo ini diri gud kamo mapapakyas. Ha pagkamatuod, hini nga paagi daku gud an magigin bendisyon ha iyo ngan makakasulod kamo ha waray kataposan nga Ginhadian han aton Ginoo ngan Paratalwas nga hi Jesu-Kristo.” (2 Ped. 1:10, 11) Salit, an tagsa nga dinihogan nga Kristiano kinahanglan magpabilin nga matinumanon. Kay kon diri, magigin waray kapulsanan an iya “langitnon nga pagtawag,” o imbitasyon.—Heb. 3:1; Pah. 2:10.
PAONAN-O AN USA NAHIBABARO?
8, 9. (a) Kay ano nga kadam-an han mga tawo nakukurian pagsabot kon paonan-o gindidihogan an usa? (b) Paonan-o an usa nahibabaro nga gin-iimbitar hiya ngadto ha langit?
8 Kadam-an han mga surugoon han Dios yana bangin nakukurian pagsabot ha proseso han pagdihog. Normal la ini kay diri nira ito naieksperyensyahan. Orihinal nga katuyoan han Dios nga an mga tawo mag-ukoy ha tuna ha waray kataposan, diri ha langit. (Gen. 1:28; Sal. 37:29) An pagpili ha pipira nga kumadto ha langit basi magin mga hadi ngan saserdote usa nga espesyal nga kahikayan. Ini nga pagtawag nagriresulta ha daku nga pagbag-o ha panhunahuna, pagbati, ngan paglaom kon an usa gindidihogan.—Basaha an Efeso 1:18.
9 Pero paonan-o nahibabaro an usa nga may-ada hiya langitnon nga pagtawag, nga sigurado hiya nga nakarawat niya ini nga espesyal nga garantiya? Mahibabaroan naton an matin-aw nga baton ha ginsiring ni Pablo ha dinihogan nga kabugtoan ha Roma, nga “gintawag basi magin mga baraan.” Hiya nagsiring ha ira: “Waray kamo kumarawat hin espiritu han pagkauripon nga hinungdan han kahadlok, kondi kumarawat kamo hin espiritu han pag-ampon sugad nga mga anak, nga pinaagi hito nga espiritu nagsisinggit kita: ‘Abba, Amay!’ An espiritu mismo nagtitestigo upod han aton espiritu nga mga anak kita han Dios.” (Roma 1:7; 8:15, 16) Karuyag sidngon, pinaagi han baraan nga espiritu, ginsisiguro han Dios hito nga indibiduwal nga gintawag hiya nga magin manurunod han Ginhadian.—1 Tes. 2:12.
10. Ano an iginpapasabot han 1 Juan 2:27 han nag-unabi ito nga an dinihogan nga Kristiano diri nagkikinahanglan hin magtututdo?
10 An mga nakakarawat hinin espesyal nga imbitasyon han Dios diri nagkikinahanglan hin iba nga magpapamatuod nga dinihogan hira. Ginsisiguro ni Jehova ha hunahuna ngan kasingkasing hito nga mga indibiduwal nga gin-imbitar hira. Hi apostol Juan nagsiring ha dinihogan nga mga Kristiano: “Ginpili kamo han usa nga baraan, ngan kamo ngatanan may kahibaro.” Hiya nagdugang: “Mahitungod ha iyo, ginpili kamo han Dios pinaagi han baraan nga espiritu, ngan ini nga espiritu aada pirme ha iyo, ngan diri na kamo kinahanglan tutdoan han bisan hin-o. An pagpili niya totoo ngan diri buwa, ngan nagtututdo ha iyo han ngatanan nga butang. Magpadayon kamo nga kahiusa niya sugad la han igintutdo ha iyo han espiritu.” (1 Juan 2:20, 27) Ini nga mga dinihogan nagkikinahanglan liwat hin espirituwal nga pagtutdo pariho ha iba. Pero diri nira kinahanglan hin iba nga magpapamatuod han ira pagin dinihogan. An pinakagamhanan nga pwersa ha bug-os nga uniberso an nagpapamatuod nga mga dinihogan hira!
‘IGIN-ANAK HIRA UTRO’
11, 12. Ano an bangin hunahunaon han dinihogan nga Kristiano, pero ano an diri gud niya ginruruhaduhaan?
11 Kon an mga Kristiano gindidihogan han baraan nga espiritu, nakakaeksperyensya hira hin daku gud nga pagbag-o. Gintawag ito ni Jesus nga pagin ‘igin-anak utro,’ o ‘igin-anak tikang ha kahitas-an.’[2] (Juan 3:3, 5; ftn.) Katapos hiya nagsaysay: “Ayaw kahipausa ha ginsiring ko ha imo, Kinahanglan ig-anak utro kamo. An hangin nahuyop ha direksyon nga karuyag hito, ngan nababatian mo an tunog hito, pero diri ka maaram kon diin ito tikang ngan kon diin ito makadto. Sugad man, diri ka maaram kon paonan-o an usa igin-aanak pinaagi han espiritu.” (Juan 3:7, 8) Matin-aw nga ini nga langitnon nga pagtawag diri gud bug-os nga maisasaysay ha mga diri dinihogan.
12 Adton mga dinihogan bangin maghunahuna: ‘Kay ano nga ako an ginpili ni Jehova, diri an iba?’ Bangin maghunahuna pa ngani hira kon takos ba hira hito. Pero diri hira nagruruhaduha nga gintawag hira ni Jehova. Malipayon ngan mapasalamaton gud hira hito nga regalo. Inabat gud nira an inabat ni Pedro nga giniyahan ha pagsurat: “Pagdayawon unta an Dios ngan Amay han aton Ginoo nga hi Jesu-Kristo, kay uyon ha iya daku nga kalooy ginpahinabo niya nga ig-anak utro kita nga may buhi nga paglaom pinaagi han pagkabanhaw ni Jesu-Kristo tikang ha mga patay, ngan may panurundon nga diri-nadudunot ngan waray-hugaw ngan diri-nalubad. Igin-andam ito ha langit para ha iyo.” (1 Ped. 1:3, 4) Kon ginbabasa ini han mga dinihogan, sigurado gud hira nga ha ira mismo nakikiistorya an ira langitnon nga Amay.
13. Ano nga pagbag-o ha panhunahuna an naieksperyensyahan han usa kon gindidihogan hiya pinaagi han baraan nga espiritu, ngan ano an hinungdan hito nga pagbag-o?
13 Antes makarawat hini nga mga Kristiano an pamatuod han espiritu han Dios, ginpapabilhan nira an tunan-on nga paglaom. Ginpapamulat gud nira an panahon nga hihimoon ni Jehova nga paraiso an tuna ngan wawad-on an ngatanan nga karaotan. Bangin ginhahanduraw pa ngani nira nga gintatapo nira an ira mga hinigugma nga ginbanhaw. Ginpapamulat nira an pag-ukoy ha balay nga ira ginhimo ngan pagkaon ha mga bunga han ira gintanom. (Isa. 65:21-23) Kay ano nga nagbag-o an ira panhunahuna? Diri ini nagpapasabot nga diskontento hira hito nga paglaom. O tungod kay depres hira o nag-aantos hinduro. Diri liwat nira ginhuhunahuna nga makapoy o makauuyam an pag-ukoy ha tuna ha waray kataposan o karuyag la nira maeksperyensyahan an kinabuhi ha langit. Lugod nagbag-o an ira panhunahuna tungod han paggios han espiritu han Dios nga diri la nagtawag, o nag-imbitar ha ira ha langit, pero nakagbag-o liwat han ira panhunahuna ngan paglaom.
14. Ano an inaabat han mga dinihogan may kalabotan han ira kinabuhi dinhi ha tuna?
14 Kon sugad, nagpapasabot ba ito nga karuyag hini nga mga dinihogan nga mamatay? Gin-giyahan hi Pablo ha pagsaysay han ira inaabat, hiya nagsiring: “Naghaharoy gud kita dinhi hini nga tolda kay nabubug-atan kita; tungod kay diri naton karuyag nga bayaan ini, pero karuyag naton makarawat an langitnon nga urukyan, basi an mortal nga lawas saliwnan han kinabuhi nga waray kataposan.” (2 Cor. 5:4) Waray hira mawad-i hin gana hini nga kinabuhi, nga tungod hito karuyag na nira nga mamatay dayon. Lugod, karuyag gud nira nga pahimulosan an tagsa nga adlaw ha pag-alagad kan Jehova kaupod an ira kasangkayan ngan kapamilya. Pero anoman an ira ginbubuhat, matin-aw gud ha ira hunahuna an ira makalilipay nga paglaom ha tidaraon.—1 Cor. 15:53; 2 Ped. 1:4; 1 Juan 3:2, 3; Pah. 20:6.
GIN-IMBITAR KA BA HA LANGIT?
15. Ano an diri nagpapamatuod nga an usa gindihogan pinaagi han baraan nga espiritu?
15 Bangin naghuhunahuna ka kon nakakarawat ka ba hinin makalilipay nga imbitasyon. Kon oo, hunahunaa inin pipira nga importante nga pakiana. Inaabat mo ba nga madasigon ka hinduro ha ministeryo? Maduruto ka ba pag-aram han Pulong han Dios ngan ha pag-usisa ha “hilarom nga mga butang han Dios”? (1 Cor. 2:10) Inaabat mo ba nga ginbibendisyonan gud ni Jehova an imo ministeryo? May-ada ka ba duro nga hingyap nga buhaton an kaburut-on ni Jehova? Hinigugma mo gud ba an iba ngan naabat hin daku nga responsabilidad nga buligan hira nga mag-alagad kan Jehova? Nakikita mo ba kon paonan-o ka ginbubuligan ni Jehova ha damu nga espisipiko nga paagi? Kon oo an imo baton hini nga mga pakiana, karuyag ba sidngon nga may-ada ka langitnon nga pagtawag? Diri. Kay ano? Tungod kay inaabat liwat ini bisan hadton diri dinihogan. An espiritu ni Jehova nagios ha pariho nga paagi ha ngatanan nga iya surugoon, ha langit o ha tuna man an ira paglaom. Ha pagkamatuod, an imo paghunahuna kon may-ada ka ba langitnon nga pagtawag nagpapakita mismo nga waray ka hito nga imbitasyon. An mga ginpili ni Jehova diri nagruruhaduha kon gin-imbitar ba hira o diri! Sigurado hira hito!
16. Kay ano nga makakasiring kita nga diri ngatanan nga nakakarawat han espiritu han Dios gin-iimbitar ngadto ha langit?
16 Ha Kasuratan, mababasa naton an damu nga ehemplo han magtinumanon nga katawohan nga ginpagios gud han baraan nga espiritu; pero waray hira paglaom nga mabuhi ha langit. Usa ha ira hi Juan nga Parabaptis. Gindayaw gud hiya ni Jesus pero nagsiring hi Jesus nga diri hiya magigin kaupod ha Ginhadian ha langit. (Mat. 11:10, 11) Ginpagios liwat hi David han baraan nga espiritu. (1 Sam. 16:13) May hilarom hiya nga kahibaro mahitungod kan Jehova ngan gin-giyahan pa ngani ha pagsurat hin pipira ka bahin han Biblia. (Mar. 12:36) Bisan pa hito, han Pentekostes, hi Pedro nagsiring nga hi David “waray sumaka ha langit.” (Buh. 2:34) Gin-gamit ni Jehova an iya baraan nga espiritu basi makagbuhat hira hin urusahon nga mga butang, pero waray hira tagi hin espesyal nga pamatuod nga ginpili hira basi mabuhi ha langit. Diri ito nagpapasabot nga diri hira takos o kwalipikado. Nangangahulogan la ito nga babanhawon hira ni Jehova ha paraiso nga tuna.—Juan 5:28, 29; Buh. 24:15.
17, 18. (a) Ano nga balos an ginpapamulat han kadam-an nga surugoon han Dios yana? (b) Ano nga mga pakiana an hihisgotan ha sunod nga artikulo?
17 Kadam-an han surugoon han Dios yana waray langitnon nga pagtawag. May-ada hira pariho nga paglaom kanda David, Juan nga Parabaptis, ngan iba pa nga magtinumanon nga katawohan hadto. Pariho kan Abraham, ginpapamulat nira nga magkinabuhi sugad nga mga sakop han Ginhadian han Dios. (Heb. 11:10) Gutiay na la nga dinihogan an nahibibilin dinhi ha tuna hinin kataposan nga mga adlaw. (Pah. 12:17) Karuyag sidngon nga kadam-an han 144,000 namatay na nga matinumanon ngan nabubuhi na ha langit.
18 Salit, paonan-o sadang tagdon han mga may tunan-on nga paglaom adton nasiring nga mga dinihogan hira? Kon may kakongregasyon ka nga nagtikang pakigbahin ha mga emblema durante han Memoryal, ano an sadang mo magin reaksyon? Sadang ka ba mabaraka kon nagtitikadamu an nag-aangkon nga mga dinihogan? Ini nga mga pakiana hihisgotan ha masunod nga artikulo.
[1] (parapo 4) An Pentekostes posible nga ginsaurog ha pariho nga adlaw nga iginhatag an Balaud kan Moises ha Sinai. (Eks. 19:1) Kon amo ito, sugad la nga hi Moises an nagdara han Balaud nga kauyonan ha Israel hito nga adlaw, hi Jesu-Kristo liwat an nagdara han bag-o nga kauyonan ha bag-o nga nasud, an espirituwal nga Israel, hito mismo nga adlaw.
[2] (parapo 11) Para ha dugang nga pagsaysay kon ano an iginpapasabot ha pagin igin-anak utro, kitaa an Barantayan, Abril 1, 2009, p. 3-11.